Rapport Speċjali Nru 13/2013 “Assistenza għall-Iżvilupp mill-UE lill-Asja Ċentrali”





ABBREVJAZZJONIJIET ABS : Appoġġ Baġitarju Settorjali BERŻ : Bank Ewropew għar-Rikostruzzjoni u l-Iżvilupp BOMCA : Programm għall-Ġestjoni tal-Fruntieri fl-Asja Ċentrali CADAP : Programm ta’ Azzjoni kontra d-Drogi fl-Asja Ċentrali CRIS : Sistema Komuni ta’ Informazzjoni Relex DCI : Strument ta’ Kooperazzjoni għall-Iżvilupp Dollaru Amerikan/USD : Dollaru Amerikan DSR : Dokument ta’ Strateġija Reġjonali EIDHR : Strument Ewropew għad-Demokrazija u għad-Drittijiet tal-Bniedem ENPI : Strument Ewropew ta’ Viċinat u Sħubija FMI : Fond Monetarju Internazzjonali FSK : Ftehim ta’ Sħubija u Kooperazzjoni IfS : Strument għall-Istabbiltà INOGATE : Program għat-Trasport Interstatali taż-Żejt u l-Gass lejn l-Ewropa MDGs : Għanijiet ta’ Żvilupp tal-Millennju MRR : Mekkaniżmu ta’ Reazzjoni Rapida NGO : Organizzazzjoni Mhux Governattiva ODA : Assistenza Uffiċjali għall-Iżvilupp OECD : Organizzazzjoni għall-Kooperazzjoni u l-Iżvilupp Ekonomiċi OSKE : Organizzazzjoni għas-Sigurtà u l-Kooperazzjoni PDG : Prodott Domestiku Gross PEFA : Nefqa Pubblika u Responsabbiltà Finanzjarja PFM : Ġestjoni tal-Finanzi Pubbliċi PKA : Parità tal-Kapaċità tal-Akkwist SEAE : Servizz Ewropew għall-Azzjoni Esterna SMART : Speċifiku, li jista’ Jitkejjel u Jinkiseb, Rilevanti u Marbut mal-Ħin TACIS : Assistenza Teknika għall-Commonwealth ta’ Stati Indipendenti TFUE : Trattat dwar il-Funzjonament tal-Unjoni Ewropea TRACECA : Programm tal-Kuritur ta’ Trasport Ewropa-Kawkasu-Asja UE : Unjoni Ewropea UNICEF : Fond tan-Nazzjonijiet Uniti għat-Tfal SOMMARJU EŻEKUTTIV I. L-awditu vvaluta kif il-Kummissjoni u s-Servizz Ewropew għall-Azzjoni Esterna (SEAE) ippjanaw u ġestew l-assistenza għall-iżvilupp lir-repubbliki tal-Asja Ċentrali (il-Kazakistan, il-Kirgiżistan, it-Taġikistan, it-Turkmenistan u l-Uzbekistan) fil-perjodu 2007-2012. II. L-awditu sab li l-Kummissjoni u s-SEAE għamlu sforzi serji, f’ċirkustanzi diffiċli, biex jippjanaw u jdaħħlu f’effett il-programm ta’ assistenza għall-iżvilupp mill-UE lill-Asja Ċentrali stipulat fid-Dokument ta’ Strateġija Reġjonali (DSR) ta’ April 2007. L-ippjanar u l-allokazzjoni ta’ assistenza kienu ġeneralment sodisfaċenti. L-implimentazzjoni kienet wisq inqas. III. Il-Kummissjoni ddiskutiet il-prijoritajiet ma’ pajjiżi sħab u fittxet li tallinja l-pjanijiet tagħha ta’ nfiq mal-prijoritajiet nazzjonali tagħhom. Id-distribuzzjoni ġeografika tal-għajnuna ħadet kont tal-prosperità relattiva. Il-proġetti magħżulin għall-appoġġ mill-UE lkoll ikkontribwixxew lejn l-ilħuq tal-objettivi wesgħin stipulati fid-dokument ta’ strateġija reġjonali. Madankollu, il-Kummissjoni pprovdiet assistenza għal għadd akbar ta’ setturi milli huwa konsistenti mal-aħjar prattika. IV. Il-Kummissjoni għamlet użu minn varjetà ta’ modalitajiet ta’ twassil fl-implimentazzjoni tal-pjanijiet tagħha. Hija inkludiet għadd kbir ta’ proġetti żgħar, li qiegħed piż amministrattiv akbar fuq id-delegazzjonijiet. Il-ġestjoni tal-programm saret aktar diffiċli wkoll minħabba l-firxa wiesgħa ta’ strumenti finanzjarji involuti u l-linji multipli ta’ rappurtar, li jagħmluha diffiċli biex jiġi stabbilit kemm l-UE nefqet għal kull settur u għal kull pajjiż fl-Asja Ċentrali. Il-Kummissjoni ma ppruvatx tivvaluta l-ispejjeż amministrattivi kumplessivi tal-programm tagħha ta’ assistenza għall-iżvilupp fl-Asja Ċentrali. V. Il-Kummissjoni setgħet u kien imissha kienet aktar rigoruża fil-ġestjoni tal-programmi tagħha ta’ appoġġ baġitarju fit-Taġikistan u fil-Kirgiżistan u setgħet rabtitha ma’ miżuri kontra l-korruzzjoni. Id-deċiżjonijiet dwar l-iżburżamenti kienu aktar ibbażati fuq l-impenji ta’ pajjiżi sħab li jagħmlu riforma aktar milli fuq il-progress li nkiseb. VI. L-implimentazzjoni inġenerali mxiet bil-mod, għalkemm b’xi varjazzjonijiet sinifikanti. Il-programmi reġjonali ma kisbux dimensjoni reġjonali ġenwina; sehem sinifikanti kien jikkonsisti biss minn faċilitajiet "bejn ħafna pajjiżi" li kienu disponibbli għal kull pajjiż sieħeb individwalment. Il-Kummissjoni stabbilixxiet arranġamenti biex tkun tista’ titgħallem mill-esperjenza u ttejjeb il-programmi tagħha maż-żmien. Dan il-proċess ta riżultati utli, għalkemm f’xi każijiet ma kinux dejjem disponibbli fil-ħin, u f’oħrajn rakkomandazzjonijiet utli ma ġewx aċċettati. Ir-rapporti tagħha ffukaw fuq attività aktar milli fuq riżultati. VII. Dan ir-rapport jistipula rakkomandazzjonijiet dwar kif tagħlimiet meħuda mill-esperjenza li nkisbet fil-perjodu 2007-2012 jistgħu jintużaw għall-kooperazzjoni futura tal-UE ma’ dan ir-reġjun. INTRODUZZJONI 1. Dan ir-rapport jiddiskuti l-ippjanar u l-ġestjoni tal-assistenza għall-iżvilupp mill-Unjoni Ewropea (UE) lill-ħames repubbliki tal-Asja Ċentrali (il-Kazakistan, il-Kirgiżistan, it-Taġikistan, it-Turkmenistan u l-Uzbekistan) matul il-perjodu 2007-2012 (ara l-Mappa). MAPPA ASJA ĊENTRALI +++++ TIFF +++++ Sors: Ibbażata fuq il-mappa tal-Asja Ċentrali Nru 3763, Rev. 7, Diċembru 2011 tan-NU. Il-Qorti Ewropea tal-Awdituri hija kompletament responsabbli mill-adattament. 2. Il-ħames stati, li saru pajjiżi indipendenti mal-kollass tal-Unjoni Sovjetika fl-1991, huma ferm differenti fid-daqs tal-popolazzjoni, l-erja territorjali, id-dotazzjoni b’riżorsi naturali u l-prosperità. Il-Kazakistan u t-Turkmenistan għandhom riżervi kbar ta’ żejt u ta’ gass, li l-esportazzjonijiet tagħhom huma riflessi fil-PDG relattivament għoli tagħhom għal kull ras. F’termini tal-ilħuq tal-Għanijiet ta’ Żvilupp tal-Millennju (MDGs) s-sitwazzjoni hija diversa (ara l-Anness I għal aktar informazzjoni dettaljata dwar kull wieħed mill-pajjiżi). Hemm ukoll varjazzjoni fir-rieda relattiva tagħhom li jikkooperaw u jintegraw mal-bqija tad-dinja. L-UNJONI EWROPEA U L-ASJA ĊENTRALI 3. L-UE ilha involuta b’mod attiv mal-pajjiżi tal-Asja Ċentrali minn mindu dawn saru indipendenti. Id-Dokument ta’ Strateġija 2002 sa 2006 tal-Kummissjoni għall-Asja Ċentrali stipula objettivi ewlenin tal-istrateġija għall-assistenza. Dawn kienu l-promozzjoni tal-istabbiltà u s-sigurtà fil-pajjiżi tal-Asja Ċentrali u l-assistenza fl-insegwiment tagħhom tal-iżvilupp ekonomiku sostenibbli u t-tnaqqis tal-faqar. 4. Għall-perjodu 2007-2013, il-Kummissjoni Ewropea (KE) stipulat il-pjanijiet tagħha għall-assistenza għall-iżvilupp f’dokument ta’ strateġija reġjonali li hija adottat f’April 2007 [1]. Il-politika tal-UE lejn l-Asja Ċentrali matul il-perjodu li għalih huwa relatat l-awditu kienet maqbula mill-Kunsill Ewropew f’Ġunju 2007 u hija stipulata fid-dokument tal-Kunsill "L-Unjoni Ewropea u l-Asja Ċentrali: Strateġija għal Sħubija Ġdida" [2] li endorsja l-approċċ tal-Kummissjoni. 5. Permezz tal-Istrateġija tal-Kunsill u l-programm ta’ assistenza tal-Kummissjoni, l-UE ddefinixxiet il-prijoritajiet għall-kooperazzjoni tagħha mar-reġjun kollu kemm hu, filwaqt li enfasizzat is-sigurtà u l-istabbiltà bħala l-interessi strateġiċi prinċipali tagħha. L-istrateġija kienet favur kooperazzjoni attiva mal-istati tal-Asja Ċentrali għall-promozzjoni tal-paċi, id-demokrazija u l-prosperità ekonomika. B’mod partikolari, hija: - ipproponiet li jsir użu sħiħ ta’ firxa wiesgħa ta’ strumenti, programmi, ftehimiet ta’ kooperazzjoni [3] u djalogu politiku; - fittxet li tibbilanċja approċċi bilaterali ma’ azzjonijiet immirati li jittrattaw sfidi reġjonali komuni [4]; - identifikat seba’ oqsma prinċipali ta’ politika li huma ta’ importanza partikolari [5]; u, - żiedet l-assistenza baġitarja tal-UE għall-perspettiva finanzjarja 2007-2013 għal madwar EUR 750 miljun matul il-perjodu [6]. 6. Il-Kummissjoni Ewropea fetħet delegazzjoni fil-Kazakistan fl-1993; u għolliet l-istatus ta’ sottouffiċċji fil-Kirgiżistan u fit-Taġikistan għal delegazzjonijiet sħaħ fi tmiem l-2009 [7]. Fl-2012 delegazzjoni tal-UE ġiet stabbilita fl-﻿Uzbekistan. Fl-2005, il-Kunsill Ewropew ħatar Rappreżentant Speċjali fl-Asja Ċentrali [8] li l-mandat tiegħu kien il-promozzjoni ta’ relazzjonijiet tajbin bejn l-UE u pajjiżi fl-Asja Ċentrali u t-tisħiħ tal-istabbiltà, il-kooperazzjoni, id-demokrazija u r-rispett għad-drittijiet tal-bniedem fir-reġjun kif ukoll it-titjib tal-effettività u l-viżibbiltà tal-UE fir-reġjun. ASSISTENZA GĦALL-IŻVILUPP MILL-UE 7. Bejn l-1991 u l-2013 l-UE allokat aktar minn EUR 2,1 biljun f’assistenza għall-iżvilupp u dik umanitarja lil dawn il-pajjiżi, li minnhom EUR 750 miljun kienu għall-perjodu 2007-2013. Matul il-perjodu 2007 sa 2012, il-Kummissjoni ħallset EUR 435 miljun f’assistenza għall-iżvilupp lill-Asja Ċentrali, li l-benefiċjarji prinċipali tagħhom kienu l-Kirgiżistan u t-Taġikistan (ara l-Graff 1). GRAFF 1 PAGAMENTI MILL-UE LILL-ASJA ĊENTRALI, 2007-2012 SKONT IL-PAJJIŻ U GĦAR-REĠJUN (F’MILJUN EUR U F’PERĊENTWALI) +++++ TIFF +++++ Sors: Analiżi mill-Qorti tad-data mid-database CRIS tal-Kummissjoni. 8. Matul is-snin bikrin ta’ dan il-perjodu, l-infiq sar prinċipalment taħt l-Assistenza Teknika għall-Commonwealth ta’ Stati Indipendenti (il-programm TACIS), li l-objettivi prinċipali tagħha kienu l-promozzjoni tat-tranżizzjoni għall-ekonomija tas-suq u r-rinforz tad-demokrazija u tal-istat tad-dritt. 9. Mill-2007, TACIS ġie sostitwit mill-Istrument ta’ Kooperazzjoni għall-Iżvilupp (DCI), li l-objettivi primarji tiegħu huma t-tnaqqis tal-faqar, l-iżvilupp ekonomiku u soċjali sostenibbli, u l-integrazzjoni ta’ pajjiżi li qegħdin jiżviluppaw fl-ekonomija dinjija. Matul dan il-perjodu, il-fondi ġew ipprovduti wkoll permezz ta’ strumenti oħra bħall-Istrument Ewropew għad-Demokrazija u għad-Drittijiet tal-Bniedem (EIDHR) u l-Istrument għall-Istabbiltà (IfS) inkluż il-Mekkaniżmu ta’ Reazzjoni Rapida (ara l-Graff 2). 10. Il-baġit tal-UE għall-assistenza għall-iżvilupp lill-pajjiżi tal-Asja Ċentrali laħaq medja ta’ USD 89 miljun fis-snin 2010 u 2011, imqabbel ma’ USD 175 miljun mill-Istati Uniti, USD 165 miljun mit-Turkija, USD 124 miljun mill-Ġappun u USD 109 miljun mill-Ġermanja [9]. GRAFF 2 PAGAMENTI MILL-UE LILL-ASJA ĊENTRALI, 2007-2012 SKONT L-ISTRUMENT TA’ FINANZJAMENT (F’MILJUN EUR) +++++ TIFF +++++ Sors: Analiżi mill-Qorti tad-data mid-database CRIS tal-Kummissjoni. 11. F’termini tas-sinifikat ekonomiku komprensiv, l-assistenza għall-iżvilupp tirrappreżenta proporzjon żgħir tal-flussi finanzjarji kumplessivi lejn ir-reġjun. B’mod partikolari, fil-każijet tal-Kazakistan, tat-Turkmenistan u tal-Uzbekistan, l-Assistenza Uffiċjali għall-Iżvilupp (ODA) [10] tirrappreżenta inqas minn 5 % tal-Investiment Diretti Barranin (FDI) u inqas minn 0,2 % tal-Prodott Domestiku Gross (PDG). Mill-1991 sal-2011, il-Bank Ewropew għar-Rikostruzzjoni u l-Iżvilupp (BERŻ) kien impenja wkoll EUR 5945 miljun, f’forma ta’ self, ekwità u garanziji, lill-ħames pajjiżi inkluż EUR 408 miljun fl-2011. 12. Id-Direttorat Ġenerali għall-Iżvilupp u l-Kooperazzjoni (EuropeAid) tal-Kummissjoni u, mill-2011, is-Servizz Ewropew għall-Azzjoni Esterna (SEAE) [11] huma responsabbli mill-formulazzjoni tal-politika tal-UE għall-iżvilupp, mill-ippjanar pluriennali tal-istrumenti għall-għajnuna esterna, u mid-definizzjoni tal-politiki settorjali għal tali għajnuna esterna. Dan isir minn Brussell bl-assistenza tad-delegazzjonijiet tal-UE fil-pajjiżi sħab. ANALIŻIJIET MILL-KUNSILL U MILL-PARLAMENT EWROPEW 13. Il-Kunsill regolarment janalizza l-progress fl-implimentazzjoni tal-istrateġija tal-UE għall-Asja Ċentrali. Fl-analiżi l-aktar reċenti tiegħu [12] l-Kunsill ikkonkluda li l-istrateġija għadha valida u li sar progress fl-implimentazzjoni tagħha. Madankollu, il-Kunsill qies li l-isforzi tal-UE għandhom isiru aktar immirati u għandhom jikkontribwixxu għall-viżibbiltà u għall-impatt tal-azzjonijiet tal-UE fl-Asja Ċentrali. 14. F’rapport tal-2011 [13] il-Parlament Ewropew ikkonkluda li l-fondi tal-UE ma kinux biżżejjed biex jippermettu li l-UE jkollha impatt fis-seba’ oqsma prijoritarji kollha tal-Kunsill [14] u ħeġġeġ li ssir definizzjoni aħjar tal-prijoritajiet tal-politika. Il-Parlament enfasizza li pajjiżi sħab għandhom jikkonformaw mal-istandards internazzjonali tad-demokrazija, tal-governanza, tal-istat tad-dritt u tad-drittijiet tal-bniedem. Kontra l-isfond ta’ tħassib dwar il-korruzzjoni, il-Parlament Ewropew talab lill-Kummissjoni tippreżenta rapport - li għadu pendenti - dwar l-użu ta’ Appoġġ Baġitarju Settorjali fil-Kirgiżistan u fit-Taġikistan. AMBITU U APPROĊĊ TAL-AWDITJAR 15. L-awditu vvaluta kif is-SEAE u l-Kummissjoni ppjanaw u ġestew l-assistenza għall-iżvilupp lill-Asja Ċentrali, fil-perjodu 2007 sa 2012, b’mod partikolari l-assistenza mħallsa taħt id-DCI li kien l-istrument prinċipali ta’ finanzjament. L-awditu staqsa: - jekk, fl-allokazzjoni tal-baġit tagħha, il-Kummissjoni segwietx l-aħjar prattika u rrispettatx il-prijoritajiet iddikjarati tagħha għall-assistenza għall-iżvilupp fl-Asja Ċentrali; - jekk il-Kummissjoni wasslitx l-assistenza għall-iżvilupp b’mod xieraq; - jekk il-Kummissjoni implimentatx b’suċċess il-politika tagħha ta’ għajnuna, żviluppathiex fid-dawl tal-esperjenza u rrappurtathiex kif xieraq. Aspetti oħra tal-istrateġija tal-UE, bħad-djalogu dwar il-politika ma kinux inklużi fl-ambitu tal-awditu. 16. Ix-xogħol tal-awditjar twettaq bejn Ġunju u Novembru 2012. Il-valutazzjoni tal-awditjar kienet ibbażata fuq reviżjoni dokumentarja u analiżi u intervisti. F’Ottubru 2012 saru żjarat lill-Kirgiżistan, lit-Taġikistan u lill-Uzbekistan, li matulhom l-awdituri intervistaw il-persunal tad-delegazzjonijiet tal-UE, rappreżentanti tal-awtoritajiet nazzjonali, l-ambaxxati tal-Istati Membri, esperti tekniċi, organizzazzjonijiet tas-soċjetà ċivili, donaturi oħra u partijiet interessati. L-awdituri eżaminaw total ta’ 21 programm ta’ appoġġ (19 speċifiċi għall-pajjiż u 2 programmi reġjonali ara l-Anness II [15]). 17. L-awditu għamel użu ta’ analiżijiet minn sorsi oħra, eż. studji u rapporti minn donaturi oħra. Il-Qorti wettqet stħarriġ dwar il-koordinazzjoni tad-donaturi u dwar il-perċezzjonijiet ta’ donaturi oħra fir-rigward tax-xogħol tal-UE fil-qasam, li ntbagħat lill-persunal ta’ donaturi oħra li kien ta’ livell għoli u residenti fil-pajjiż f’kull waħda mill-ħames repubbliki tal-Asja Ċentrali [16]. OSSERVAZZJONIJIET ALLOKAZZJONI TAL-BAĠIT 18. Il-paragrafi 19 sa 36 ta’ hawn taħt jeżaminaw kif il-Kummissjoni allokat il-baġit tal-UE: sa liema punt hija segwiet l-aħjar prattika u l-prijoritajiet iddikjarati tagħha għall-assistenza għall-iżvilupp fl-Asja Ċentrali IL-KUMMISSJONI STABBILIXXIET PRIJORITAJIET KUMPLESSIVI WESGĦIN GĦALL-INFIQ TAGĦHA 19. Kif imfisser fil-paragrafu 4, f’konformità mal-politika tal-UE għall-Asja Ċentrali, id-Dokument ta’ Strateġija Reġjonali (DSR) tal-Kummissjoni stipula l-prijoritajiet tagħha għall-infiq. Huwa fakkar li t-tnaqqis tal-faqar huwa l-objettiv primarju tal-politika tal-UE għall-iżvilupp, bil-promozzjoni ta’ governanza tajba u ta’ rispett akbar għad-drittijiet tal-bniedem bħala objettivi komplementari [17]. Huwa identifika tliet setturi prijoritarji għall-assistenza għall-iżvilupp mill-UE: - il-promozzjoni tal-kooperazzjoni reġjonali, b’mod partikolari netwerks u integrazzjoni tas-suq, l-ambjent, il-ġestjoni tal-fruntieri u tal-migrazzjoni, id-dwana, il-ġlieda kontra l-kriminalità organizzata u l-kooperazzjoni transkonfinali bejn individwi u fi ħdan is-soċjetà ċivili; - it-tnaqqis tal-faqar u ż-żieda fl-istandards tal-għajxien, b’mod partikolari permezz tal-iżvilupp komunitarju u ta’ skemi mmirati għall-iżvilupp rurali; u r-riformi fl-agrikoltura u fil-protezzjoni soċjali; - il-promozzjoni tad-demokratizzazzjoni, tad-drittijiet tal-bniedem, tal-governanza tajba u tar-riforma ekonomika. 20. Il-Kummissjoni stabbilixxiet għaliha nfisha l-mira li tonfoq 30-35 %, 40-45 % u 20-25 % rispettivament tal-baġit totali tagħha fuq dawn it-tliet objettivi. 21. Il-Kummissjoni mbagħad qasmet il-perjodu f’żewġ sottoperjodi (2007-2010 u 2011-2013) u fasslet Programm Indikattiv għall-ewwel perjodu li kien jinkludi pjanijiet aktar dettaljati għall-ewwel perjodu għall-allokazzjoni ta’ għajnuna u l-identifikazzjoni ta’ prijoritajiet speċifiċi. Il-Kummissjoni wettqet analiżi ta’ nofs it-terminu fl-2010 u kkonkludiet li ma kien jinħtieġ ebda aġġustament sinifikanti. Ibbażat fuq din l-analiżi, hija ħejjiet il-pjanijiet tagħha ta’ nfiq għall-2011-2013. IL-KUMMISSJONI TBIEGĦDET F’XI ASPETTI MILL-AĦJAR PRATTIKA WAQT L-IPPJANAR U L-ALLOKAZZJONI TAL-ASSISTENZA... 22. L-aħjar prattika rikonoxxuta fl-allokazzjoni tal-għajnuna għall-iżvilupp, kif stipulat, pereżempju, fil-Kunsens tal-UE dwar l-Iżvilupp, id-Dikjarazzjoni ta’ Pariġi dwar l-Effikaċja tal-Għajnuna [18] u l-Kodiċi ta’ Kondotta tal-UE dwar il-Komplementarjetà u t-Tqassim tax-Xogħol fil-Politika dwar l-Iżvilupp [19] tinkludi l-prinċipji li: - il-prijoritajiet għall-iżvilupp - stipulati fi strateġiji għall-pajjiż, fi djalogi dwar il-politika u fi programmi ta’ kooperazzjoni għall-iżvilupp - għandhom joħroġu minn analiżi ċara tal-istrateġiji, l-istituzzjonijiet u l-proċeduri nazzjonali għall-iżvilupp tal-pajjiżi riċevituri; - biex l-għajnuna tkun effettiva bis-sħiħ, il-pajjiżi riċevituri għandhom ikollhom is-sjieda tal-istrateġiji u l-programmi għall-iżvilupp appoġġati mid-donaturi; - id-donaturi tal-UE għandhom jimmiraw li jiffukaw l-involviment attiv tagħhom f’pajjiż partikolari fuq massimu ta’ tliet setturi kull wieħed. 23. Id-DSR u l-Programmi Indikattivi jipprovdu biss ġustifikazzjoni limitata għall-għażla dettaljata tal-Kummissjoni tal-prijoritajiet għall-infiq, pereżempju fir-rigward ta’ kemm għandu jintnefaq fuq programmi reġjonali u kemm fuq programmi bilaterali; jew għaliex setturi jew programmi partikolari kienu mistennija jipproduċu l-aħjar valur għall-flus fir-rigward tal-objettivi tal-UE. Fil-verità kien hemm livell konsiderevoli ta’ kontinwità ma’ xejriet preċedenti ta’ nfiq fil-pajjiżi kkonċernati. ... IŻDA FIL-PRATTIKA ĦADET DEĊIŻJONIJIET RAĠONEVOLI DWAR L-ALLOKAZZJONI 24. Min-naħa l-oħra l-allokazzjoni mill-Kummissjoni tal-infiq irrappreżentat, fil-parti l-kbira tal-aspetti, tentattiv raġonevoli li tapplika l-prijoritajiet tad-DSR. 25. Il-kontinwità fid-distribuzzjoni tal-infiq ippermettiet li l-Kummissjoni tagħmel l-aħjar użu tal-esperjenza preċedenti tagħha b’mod partikolari fit-Taġikistan u fil-Kirgiżistan. 26. Il-Kummissjoni ħadet ħsieb tiżgura li l-allokazzjonijiet tal-infiq tagħha jkunu konformi b’mod sodisfaċenti ma’ dawk ta’ donaturi oħra, biex b’hekk jiġi evitat it-trikkib u jsir kontribut għall-koordinazzjoni tad-donaturi. Tliet kwarti minn dawk li wieġbu għall-istħarriġ tad-donaturi li sar mill-Qorti faħħru l-għażliet ta’ setturi li kellhom jiġu appoġġati. Żewġ terzi qiesu li l-Kummissjoni għażlet li tappoġġa programmi ta’ kwalità tajba, b’mod partikolari fis-setturi tad-drittijiet tal-bniedem u tal-promozzjoni tas-soċjetà ċivili. 27. Il-Kummissjoni ffaċċjat sfidi partikolari f’termini ta’ koordinazzjoni ma’ pajjiżi sħab: - il-Kazakistan, it-Turkmenistan u l-Uzbekistan, peress li mhumiex aderenti għad-Dikjarazzjoni ta’ Pariġi, ma pproduċewx valutazzjonijiet tal-ħtiġijiet għall-istrateġiji tal-assistenza għall-iżvilupp jew tat-tnaqqis tal-faqar fil-forma użata fl-ipprogrammar tal-UE; - id-DSR iddikjara li l-iskop tal-assistenza għall-iżvilupp mill-UE kien li tappoġġa l-implimentazzjoni tal-istrateġija politika tagħha, filwaqt li nnota li l-UE tistinka biex tippromwovi l-prosperità, is-solidarjetà, id-drittijiet tal-bniedem u d-demokrazija, ix-xogħol deċenti, is-sigurtà u l-żvilupp sostenibbli dinji. Għall-gvernijiet sħab l-għanijiet tad-drittijiet tal-bniedem, tal-governanza tajba u tal-iżvilupp bħat-tnaqqis tal-faqar mhumiex dejjem tal-ogħla prijorità; - Dokumenti ta’ programmar nazzjonali jista’ jkollhom nuqqas ta’ fokus ċar. Pereżempju, fil-Kirgiżistan il-pjan ta’ azzjoni tal-Istrateġija ta’ Żvilupp għall-Pajjiż għall-perjodu 2009 sa 2011 kien jinkludi 508 azzjonijiet f’19-il settur differenti. 28. Minkejja dawn id-diffikultajiet, il-Kummissjoni ddiskutiet il-prijoritajiet tal-għajnuna mal-gvernijiet tal-pajjiżi riċevituri u fittxet li tallinja l-infiq tagħha mal-pjanijiet nazzjonali, fejn dawn kienu disponibbli. Ir-riżultati ta’ dan il-proċess kienu riflessi fid-DSR u fil-Programmi Indikattivi. 29. Il-programmi u l-proġetti li l-Qorti eżaminat fil-Kirgiżistan u fit-Taġikistan kienu konformi kemm mal-istrateġija tal-Kummissjoni u, sa fejn seta’ jiġi stabbilit b’mod raġonevoli, mal-prijoritajiet ta’ dawn il-gvernijiet riċevituri. Pereżempju: - fil-Kirgiżistan, l-appoġġ ipprovdut mill-Kummissjoni lis-settur tal-edukazzjoni mill-2009 ‘l quddiem assista lill-gvern fi pjanijiet għar-riforma u għall-iżvilupp tas-sistema edukattiva tal-pajjiż; - fit-Taġikistan l-appoġġ mill-Kummissjoni għall-protezzjoni soċjali daħal tajjeb mal-prijorità tal-gvern għas-settur soċjali, li kienet li jiżdiedu l-kwantità u l-kwalità tas-servizzi soċjali għall-foqra u li jinkisbu l-Għanijiet ta’ Żvilupp tal-Millennju rilevanti. 30. Bl-istess mod, fl-Uzbekistan il-proġetti eżaminati mill-Qorti (pereżempju l-appoġġ għar-riforma tas-sistema tal-ġustizzja kriminali u t-titjib tas-sistemi tas-saħħa tal-omm u tat-tfal) kienu konformi mal-ħtiġijiet tal-pajjiż kif definit mill-gvern. Min-naħa l-oħra, l-allinjament mal-ħtiġijiet identifikati mill-gvern mhux neċessarjament issarraf f’appoġġ sħiħ mill-awtoritajiet fl-implimentazzjoni ta’ proġetti. Pereżempju, esperti internazzjonali li kienu qed jaħdmu fuq ir-riforma tal-ġustizzja kriminali ma ngħatawx aċċess għall-ħabsijiet u għal kawżi fil-qorti. Sabiex tiġi żgurata l-kooperazzjoni tal-gvern fil-programm tagħha għat-tnaqqis ta’ nutriment ħażin fit-trabi, il-Kummissjoni kellha tenfasizza l-promozzjoni ta’ dieti tajbin għas-saħħa għall-ommijiet u għat-tfal, peress li l-gvern Uzbeki ma ammettiex li n-nutriment ħażin kien jeżisti. IL-LIVELLI TA’ GĦAJNUNA RRIFLETTEW IL-PROSPERITÀ RELATTIVA 31. Il-Kummissjoni allokat l-ogħla livelli ta’ għajnuna lill-pajjiżi li qieset li kienu l-aktar fil-bżonn u li kienu l-aktar lesti u kapaċi jagħmlu l-aħjar użu mill-għajnuna, jiġifieri t-Taġikistan u l-Kirgiżistan. L-allokazzjoni lil dawn iż-żewġ pajjiżi kienet tliet darbiet ogħla għal kull ras milli għat-tliet riċevituri l-oħra (ara t-Tabella 1 u l-Anness 1). TABELLA 1 TOTAL TAL-GĦAJNUNA ALLOKATA GĦALL-ISTRUMENT TA’ KOOPERAZZJONI GĦALL-IŻVILUPP (DCI) FL-ASJA ĊENTRALI TAĦT ID-DSR 2007-2013 U L-PDG PER CAPITA Sors: Kooperazzjoni għall-Iżvilupp bejn l-UE u l-Asja Ċentrali, il-Kummissjoni Ewropea, 2011 u Indikaturi tal-Iżvilupp fid-Dinja, il-Bank Dinji. Erja | Total tal-allokazzjonijiet 2007-2013 (miljun EUR) | PDG per capita fl-2007 (USD attwali) | Il-Kazakistan | 74 | 6771 | Il-Kirgiżistan | 106 | 722 | It-Taġikistan | 128 | 563 | It-Turkmenistan | 53 | 2606 | L-Uzbekistan | 71 | 830 | Reġjun | 242 | | Total | 674 | | L-GĦAJNUNA ĠIET ALLOKATA LIL WISQ SETTURI.... 32. Madankollu, l-approċċ tal-Kummissjoni kien inqas sodisfaċenti fir-rigward tal-għadd ta’ setturi li lilhom ħallset l-assistenza. 33. Kif indikat fil-paragrafu 22, prinċipju ta’ gwida tal-Politika għall-Iżvilupp li l-Kummissjoni taqbel dwaru huwa li d-donaturi tal-UE għandhom jimmiraw li jiffukaw l-isforzi tagħhom fuq massimu ta’ tliet setturi fi kwalunkwe pajjiż sieħeb, sabiex ir-riżultati jkunu ottimizzati u l-ispejjeż tat-tranżazzjonijiet jitnaqqsu. 34. Minkejja d-daqs żgħir tal-programm tagħha ta’ assistenza għall-iżvilupp fl-Asja Ċentrali, il-Kummissjoni ma applikatx dan il-prinċipju b’mod rigoruż. Hija għażlet erba’ setturi għall-assistenza fil-Kirgiżistan (il-governanza, l-agrikoltura u l-iżvilupp rurali, l-edukazzjoni u l-protezzjoni soċjali); ħames setturi fit-Taġikistan (il-governanza, l-agrikoltura u l-iżvilupp rurali, il-protezzjoni soċjali, is-settur privat u s-saħħa); u sitta fl-Uzbekistan (is-settur privat, il-governanza, is-saħħa, l-agrikoltura u l-iżvilupp rurali, l-ambjent u l-enerġija u l-edukazzjoni). 35. Barra minn hekk, il-Kummissjoni wasslet il-flus għall-assistenza għall-iżvilupp mill-UE lil diversi setturi addizzjonali permezz ta’ programmi reġjonali u tematiċi. Dawn il-programmi appoġġaw setturi bħall-enerġija, it-trasport, l-ambjent, l-ilma, il-ġestjoni tal-fruntieri u l-ġlieda kontra d-drogi, l-istat tad-dritt, id-demokrazija u d-drittijiet tal-bniedem, l-iżvilupp tas-settur privat u l-edukazzjoni għolja. ... IŻDA RRIFLETTIET IL-PRIJORITAJIET STRATEĠIĊI TAL-KUMMISSJONI 36. Analiżi mill-Qorti tad-database tal-Kummissjoni ma identifikat ebda każ sinifikanti fejn l-għajnuna ngħatat lil programm nazzjonali li ma indirizzax wieħed mill-objettivi wesgħin tat-tnaqqis tal-faqar u t-titjib tal-governanza; bosta programmi nazzjonali huma mmirati kemm lejn it-tnaqqis tal-faqar kif ukoll lejn it-titjib tal-governanza. L-ammonti kkuntrattati sa tmiem l-2012 irrispettaw il-prijoritajiet stipulati fid-DSR (ara l-paragrafu 20). IL-POLITIKA TIDDAĦĦAL F’EFFETT 37. Il-paragrafi 38 sa 62 ta’ hawn taħt jeżaminaw il-metodi li bihom il-Kummissjoni wasslet l-għajnuna: l-għażla tagħha tal-modalitajiet ta’ twassil, l-attenzjoni li l-Kummissjoni tat lill-ispejjeż amministrattivi, jekk il-programmi kinux jinkludu objettivi ċari u indikaturi tal-prestazzjoni biex ikun jista’ jsir monitoraġġ; u t-tfassil u l-ġestjoni mill-Kummissjoni tal-appoġġ baġitarju pprovdut fi tnejn mir-repubbliki tal-Asja Ċentrali. IL-KUMMISSJONI PPROVDIET GĦAJNUNA PERMEZZ TA’ FIRXA TA’ MODALITAJIET TA’ TWASSIL 38. Il-Kummissjoni implimentat il-programmi tagħha ta’ għajnuna f’għadd ta’ modi, skont iċ-ċirkustanzi (ara l-eżempji fil-Kaxxa 1): - ftehimiet ta’ kontribuzzjoni ma’ organizzazzjonijiet internazzjonali, fejn dawn kienu żviluppaw attivitajiet fil-pajjiżi sħab u kienu aċċettati bħala sħab mill-awtoritajiet; - appoġġ baġitarju fejn dan kien eliġibbli, fid-dawl li, fejn il-kundizzjonijiet jippermettu, dan huwa l-metodu ppreferut ta’ kooperazzjoni għall-iżvilupp skont il-Kunsens Ewropew dwar l-Iżvilupp [20]; - għotjiet lill-Organizzazzjonijiet Mhux Governattivi (NGOs) fejn is-soċjetà ċivili kienet attiva; - kuntratti ta’ servizzi (u xi ftit kuntratti ta’ xogħlijiet), b’mod partikolari assistenza teknika, fejn l-għan kien il-konverġenza ma’ standards u prattiki tajbin Ewropej, flimkien ma’ appoġġ baġitarju settorjali. KAXXA 1 EŻEMPJI TA’ PROGRAMMI FFINANZJATI MILL-UE Ftehim ta’ kontribuzzjoni ma’ organizzazzjoni internazzjonali L-appoġġ għall-proġett ta’ riforma tal-ħabsijiet jimmira għat-titjib tal-ġestjoni tal-ħabsijiet u għar-riintegrazzjoni soċjali tat-trasgressuri, permezz tal-iżvilupp ta’ programm ta’ riforma soċjali fil-Kirgiżistan. It-titjib tal-iġjene u l-appoġġ ta’ attivitajiet li jiġġeneraw introjtu huma wkoll fost l-azzjonijiet ipprovduti mill-programm. Il-baġit kumplessiv tal-azzjoni implimentata mill-Uffiċċju tan-Nazzjonijiet Uniti kontra d-Droga u l-Kriminalità huwa ta’ EUR 2,78 miljun li minnhom l-UE tikkontribwixxi EUR 2,5 miljun. Programm ta’ appoġġ baġitarju Il-programm ta’ appoġġ għall-politika settorjali fil-protezzjoni soċjali u l-ġestjoni tal-finanzi pubbliċi fil-Kirgiżistan huwa ffinanzjat permezz ta’ strumenti ta’ finanzjament ġeografiċi u tematiċi. Id-dokument ta’ strateġija ta’ seba’ snin alloka EUR 53 miljun lill-programm. Il-komponent tal-protezzjoni soċjali jimmira li jiżviluppa sistema aktar effiċjenti ta’ assistenza soċjali li ttejjeb l-kundizzjonijiet ta’ persuni vulnerabbli u ta’ tfal fil-bżonn. B’mod parallel, il-komponent tal-ġestjoni tal-finanzi pubbliċi jimmira li jgħin lill-Gvern Kirgiż itejjeb il-proċess baġitarju annwali tiegħu f’termini tat-trasparenza, tal-obbligu ta’ rendikont, tal-prevedibbiltà u tal-kontrolli interni tiegħu. Għotja lil organizzazzjoni mhux governattiva Il-Kummissjoni kkofinanzjat 80 % ta’ proġett dwar it-tisħiħ ta’ tfal u familji fil-bżonn b’EUR 200 000. Il-proġett huwa implimentat mid-diviżjoni Uzbeka ta’ SOS Children’s Villages, NGO internazzjonali preżenti fl-Uzbekistan mill-1996 ‘il hawn. Il-kuntratt ġie ffirmat fl-2011, bħala parti mill-programm ta’ sħubija għat-tisħiħ tal-istituzzjonijiet li mmira li jtejjeb l-istandards tal-għajxien ta’ gruppi vulnerabbli fl-Uzbekistan bit-tisħiħ tal-kooperazzjoni bejn l-NGOs u l-awtoritajiet lokali. KUNTRATT TA’ SERVIZZI: PROGRAMM TA’ ASSISTENZA TEKNIKA FLIMKIEN MA’ PROGRAMM TA’ APPOĠĠ BAĠITARJU SETTORJALI It-Taġikistan. Mill-2007 ‘l hawn, sabiex tappoġġa l-programm ta’ appoġġ baġitarju għas-settur tal-protezzjoni soċjali, il-Kummissjoni żviluppat programm ta’ assistenza teknika u żvilupp tal-kapaċitajiet li jiffoka fuq: (a) titjib tal-immirar u tar-razzjonalizzazzjoni tal-iskemi ta’ benefiċċji soċjali; (b) l-iżvilupp tas-servizzi soċjali; (c) l-immodernizzar tas-sistema tal-istituzzjonijiet għall-kura residenzjali; (d) l-iżvilupp tal-politika tas-suq tax-xogħol. Il-baġit kumplessiv tal-programm huwa ta’ EUR 5 miljun, u ġie kkuntrattat lil seba’ ditti ta’ konsulenza Ewropej b’kuntratti li jvarjaw minn EUR 90000 sa EUR 2,5 miljun. 39. Il-Kummissjoni għamlet użu minn dawn il-modalitajiet kollha ta’ twassil (ara t-Tabella 2). BOSTA PROĠETTI ŻGĦAR U STRUMENTI TA’ FINANZJAMENT: SFIDA TA’ ĠESTJONI 40. Kif indikat fit-Tabella 2, l-għotjiet u l-kuntratti ta’ servizzi kienu jikkostitwixxu proporzjon kbir bl-għadd (iżda proporzjon żgħir bil-valur) tal-isforzi ta’ għajnuna tal-Kummissjoni fl-Asja Ċentrali. L-implikazzjonijiet amministrattivi ta’ għadd tant kbir ta’ programmi jistgħu jkunu konsiderevoli [21]. 41. Id-delegazzjoni tal-UE fil-Kirgiżistan kienet qed iġġesti 56 kuntratt fiż-żmien tal-awditu. Id-delegazzjoni rrappurtat li kienet kostretta b’mod sinifikanti fl-abbiltà tagħha li żżur il-postijiet fejn ġew implimentati l-attivitajiet tal-kuntratti. Id-delegazzjoni kienet qiegħda wkoll tipprovdi appoġġ [22] għal 99 kuntratt ieħor ġestiti mis-servizzi tal-Kwartieri Ġenerali. TABELLA 2 AMMONTI KKUNTRATTATI TAĦT ID-DCI U L-PROGRAMMI TEMATIĊI TAD-DCI BEJN L-2007 U SA TMIEM L-2012 SKONT IL-MODALITÀ TA’ TWASSIL Sors: Analiżi mill-Qorti tad-data mid-database CRIS tal-Kummissjoni. | Għadd ta’ kuntratti/ftehimiet iffirmati | Ammont ikkuntrattat sa tmiem l-2012 (miljun EUR) | % tat-totale (skont il-valur) | Ftehimiet ta’ kontribuzzjoni | 33 | 128 | 36 % | Programmi ta’ appoġġ baġitarju | 15 | 98 | 28 % | Għotjiet lill-NGOs | 143 | 61 | 17 % | Kuntratti ta’ Servizzi u Xogħlijiet | 244 | 66 | 19 % | | 435 | 353 | 100 % | 42. Il-Kummissjoni tipprovdi assistenza għall-iżvilupp fl-Asja Ċentrali permezz ta’ diversi strumenti ta’ finanzjament. L-Istrument ta’ Kooperazzjoni għall-Iżvilupp huwa s-sors prinċipali ta’ fondi, permezz tal-programm ġeografiku tiegħu għall-Asja kif ukoll permezz ta’ ħames strumenti tematiċi tad-DCI: Sigurtà Alimentari, Atturi Mhux Statali u Awtoritajiet Lokali fl-Iżvilupp, Migrazzjoni u Ażil, Ambjent u Ġestjoni Sostenibbli tar-Riżorsi Naturali inkluża Enerġija, u Investiment fin-Nies. Ħames strumenti globali jipprovdu wkoll finanzjament lill-Asja Ċentrali (ara l-paragrafu 8) kif ukoll l-Istrument Ewropew ta’ Viċinat u Sħubija (ENPI) li jaqgħu taħt ir-responsabbiltà ta’ partijiet differenti tal-kwartieri ġenerali tal-Kummissjoni. 43. Din il-panoplija ta’ sorsi ta’ finanzi kompliet iżżid il-kumplessità tal-ġestjoni tal-infiq tal-UE, kemm fi ħdan id-delegazzjonijiet kif ukoll ċentralment. Pereżempju, għal 31 mis-56 kuntratt li d-delegazzjoni fil-Kirgiżistan kienet qed iġġesti fiż-żmien tal-awditu, hija kkollegat mal-unità ġeografika tal-EuropeAid għall-Asja Ċentrali. Għall-25 li jifdal, hija kkollegat ma’ 6 unitajiet oħra fil-EuropeAid u ma’ unità waħda fis-SEAE. L-appoġġ tad-delegazzjoni għad-99 kuntratt l-ieħor kien jesiġiha tikkollega ma’ 11-il unità fil-EuropeAid, ma’ 2 delegazzjonijiet oħra tal-UE (fil-Kazakistan u fit-Taġikistan), mas-SEAE, u mad-Direttorat Ġenerali għar-Riċerka u l-Innovazzjoni, u d-Direttorat Ġenerali għall-Affarijiet Ekonomiċi u Finanzjarji, tal-Kummissjoni. 44. Il-proliferazzjoni ta’ strumenti tal-infiq ukoll tagħmilha diffiċli li jiġi stabbilit (mingħajr eżerċizzji ad hoc li jieħdu ħafna żmien) kemm l-UE nefqet għal kull pajjiż u għal kull settur fl-Asja Ċentrali: - is-Sistema Komuni ta’ Informazzjoni RELEX (CRIS) tal-Kummissjoni ma tidentifikax l-infiq għal kull pajjiż sieħeb fil-programmi reġjonali [23]; - ir-rapporti CRIS ma jinkludux il-komponent tal-pajjiż tal-programmi reġjonali u globali, partikolarment taħt l-Istrument Ewropew għad-Demokrazija u għad-Drittijiet tal-Bniedem (EIDHR) u l-Istrument għall-Istabbiltà (IfS); - finalment, il-Kummissjoni ma tispeċifikax l-infiq fil-pajjiżi tal-Asja Ċentrali taħt il-programmi ffinanzjati mill-Istrument Ewropew ta’ Viċinat u Sħubija [24]. FTIT LI XEJN FOKUS FUQ L-ISPEJJEŻ AMMINISTRATTIVI 45. Il-provvediment ta’ assistenza għall-iżvilupp, spiss f’ċirkustanzi diffiċli, jista’ jkun attività li tinvolvi ħafna xogħol u li tiswa l-flus. Jeħtieġ li d-deċiżjonijiet dwar kemm jintnefaq u kif dan isir jibbilanċjaw il-kunsiderazzjonijiet tar-riżultati probabbli fuq naħa waħda u l-ispejjeż fuq in-naħa l-oħra, bir-riżultati (partikolarment f’qasam sensittiv bħall-Asja Ċentrali) iġġudikati minn perspettiva komprensiva.Madankollu, l-ispejjeż għall-amministrazzjoni ta’ segmenti ta’ baġit għall-għajnuna huma xi ħaġa li aġenzija tal-għajnuna hija mistennija, b’mod raġonevoli, li tkun taf bihom. 46. Il-Kummissjoni ġġesti l-ispejjeż amministrattivi b’kombinazzjoni ta’ metodi, inklużi valutazzjonijiet tal-ammont tax-xogħol għal kull delegazzjoni. Madankollu, il-Kummissjoni ma stabbilietx sistema għar-rappurtar dwar l-ispiża amministrattiva kumplessiva involuta fit-twassil tal-assistenza tagħha għall-iżvilupp, fil-livell reġjonali jew f’dak tal-pajjiż. 47. Il-Qorti stmat l-ispiża amministrattiva tal-attivitajiet ta’ żvilupp tal-Kummissjoni fl-Asja Ċentrali abbażi tad-data tal-Kummissjoni. Fl-istima tagħha l-Qorti inkludiet l-ispiża għall-persunal u l-ispiża amministrattiva assoċjati mal-persunal tal-assistenza għall-iżvilupp fil-kwartieri ġenerali u fid-delegazzjonijiet. L-infiq ta’ appoġġ (eż. Europa Houses [25], servizzi ta’ konsulenza u ta’ monitoraġġ) ġie inkluż ukoll. 48. Il-Qorti kkalkulat li l-ispejjeż amministrattivi rilevanti fl-2011, l-aktar sena reċenti kompleta fid-data tal-awditu, kienu ta’ EUR 10,5 miljun (ara l-Anness III). Minn dan, EUR 6,6 miljun (63 %) kien għal xogħol ta’ kooperazzjoni għall-iżvilupp (salarji tal-persunal u nefqa operazzjonali oħra) fit-tliet delegazzjonijiet li kienu miftuħa f’dak iż-żmien (ara l-paragrafu 6); spejjeż għall-persunal fil-kwartieri ġenerali kienu ta’ EUR 1,8 miljun (17 %) u nfiq varju ta’ appoġġ (inkluża l-ispiża ta’ konsulenza għall-appoġġ tal-identifikazzjoni u l-formulazzjoni ta’ proġetti, monitoraġġ u evalwazzjoni orjentati lejn ir-riżultati kif ukoll l-ispejjeż relatati ma’ Europa Houses) kien ta’ EUR 2,1 miljun (20 %) [26]. 49. Din is-somma tirrappreżenta 14,6 % tan-nefqa għall-iżvilupp fl-Asja Ċentrali fl-2011 (EUR 71,7 miljun) [27]. Il-perċentwal għandu jitqies aktar bħala ordni ta’ kobor milli bħala stima preċiża: l-aritmetika hija sensittiva pereżempju għal bidliet fil-livell tal-iżborżamenti annwali. 50. Barra minn dan, il-baġits individwali tal-programmi kienu jinkludu l-ispejjeż amministrattivi. Pereżempju, l-eżaminar mill-Qorti ta’ 20 ftehim ta’ għotja u ta’ kontribuzzjoni ma’ organizzazzjonijiet internazzjonali wera li, bħala medja, 6 % tal-baġits tagħhom ġew identifikati bħala spejjeż amministrattivi ġenerali. Għall-programmi ta’ appoġġ baġitarju, iċ-ċifri korrispondenti kienu ferm aktar baxxi f’termini perċentwali. L-ispiża tal-analiżijiet regolari tal-progress li kienu kkuntrattati lil esperti esterni ammontat għal 1,1 % tal-baġit tal-programm fit-Taġikistan u għal madwar 1,6 % fil-Kirgiżistan. 51. Peress li l-Kummissjoni ma tirrappurtax indikatur għall-ispejjeż amministrattivi, mhuwiex possibbli li dawn l-istimi jitqabblu mal-ispiża li ġġarrab fit-tmexxija ta’ programmi ta’ għajnuna bnadi oħra fid-dinja. Il-Qorti madankollu tinnota bi tħassib li l-Kummissjoni tidher li għandha informazzjoni impreċiża dwar l-ispejjeż amministrattivi li jirrappreżentaw proporzjon sostanzjali tal-ispiża tan-nefqa tagħha għall-assistenza għall-iżvilupp fl-Asja Ċentrali. OBJETTIVI U INDIKATURI: STAMPA MĦALLTA 52. L-eżaminar mill-Qorti tal-programmi fit-tliet pajjiżi miżjura kixef stampa mħallta sa fejn l-iffisar ta’ objettivi SMART (u l-indikaturi għall-valutazzjoni tagħhom) kien ikkonċernat, kif juru l-eżempji ta’ hawn taħt: - fit-Taġikistan sitta minn seba’ programmi ta’ assistenza teknika eżaminati kellhom miri tal-output iddefiniti b’mod ċar għat-tħejjija ta’ studji tas-settur, strateġiji, linji gwida u rakkomandazzjonijiet lill-gvern. Min-naħa l-oħra, il-programm ta’ assistenza teknika li jappoġġa l-Ministeru tal-Finanzi kellu objettivi fformulati b’mod vag; - fil-Kirgiżistan il-programm ta’ informazzjoni dwar is-sigurtà alimentari kien fih indikaturi vagi, bħall-informazzjoni dwar is-sigurtà tal-provvista tal-ikel hija ġeneralment aċċettata li hija preċiża u f’waqtha, għedud adegwati ta’ membri tal-persunal huma mħarrġin u "l-utilità tal-previżjoni tal-għelejjel". Min-naħa l-oħra, il-programm għall-"“operalizzazzjoni ta’ governanza tajba għall-ġustizzja soċjali" ddefinixxa miri kwantifikati; - fl-Uzbekistan tnejn mill-erba’ programmi eżaminati kellhom objettivi kwantifikabbli iżda ebda punt ta’ riferiment u linja ta’ referenza ma kien definiti biex jippermettu l-valutazzjoni tal-valur miżjud tal-programmi. APPOĠĠ BAĠITARJU: IL-KUMMISSJONI SETGĦET KIENET AKTAR RIGORUŻA... 53. L-appoġġ baġitarju settorjali (ABS) jikkostitwixxi trasferiment tar-riżorsi tal-UE għat-teżor nazzjonali ta’ pajjiż benefiċjarju b’appoġġ għall-għanijiet ta’ poliika u l-objettivi tar-riforma speċifiċi għas-settur. L-assistenza għall-iżvilupp tal-Kummissjoni fl-Asja Ċentrali kienet tinkludi ABS lill-Kirgiżistan u lit-Taġikistan favur il-protezzjoni soċjali, li taħtha ħallset EUR 39,4 miljun u EUR 24,4 miljun rispettivament, fil-perjodu 2007 sa 2012. 54. Il-Kummissjoni teħtieġ li kwalunkwe pajjiż li jirċievi appoġġ baġitarju jistabbilixxi programm rilevanti u kredibbli għat-titjib tal-Ġestjoni tal-Finanzi Pubbliċi (PFM) [28]. Sabiex jiġi żgurat li programm ta’ appoġġ baġitarju settorjali jilħaq l-objettivi tiegħu, kemm f’termini ta’ żvilupp tas-settur kif ukoll f’titjib tal-PFM, il-Kummissjoni torbot kundizzjonijiet. Il-Kummissjoni tagħmel pagamenti ta’ appoġġ baġitarju f’segmenti mifruxa fuq bosta snin, suġġett għall-issodisfar mill-pajjiż ta’ dawn il-kundizzjonijiet, li jeħtieġ li jkunu ċari u li jiġu infurzati b’mod rigoruż jekk għandhom ikunu effettivi. 55. Il-Kummissjoni segwiet din ix-xejra fil-programmi tagħha ta’ appoġġ baġitarju fit-Taġikistan u fil-Kirgiżistan. Iż-żewġ gvernijiet kellhom programm għall-PFM; fiż-żewġ każijiet il-Kummissjoni għamlet l-iżborżamenti mill-ABS kundizzjonali għall-progress fit-twettiq tiegħu. 56. Fl-2007, il-Kummissjoni ssospendiet il-programm ABS tat-Taġikistan għal sentejn peress li l-Fond Monetarju Internazzjonali (FMI) skopra li l-Ministeru tal-Finanzi kien ħareġ garanziji li kienu qed ipoġġu l-baġit tal-Istat u l-istabbilità makroekonomika fir-riskju. Il-programm reġa’ nbeda fl-2009 wara qbil mal-FMI. Ir-reazzjoni tal-Kummissjoni kkontribwixxiet għar-riżoluzzjoni tal-kwistjoni. 57. Madankollu, f’aspetti oħra l-infurzar mill-Kummissjoni tal-kundizzjonijiet tal-PFM ma kienx rigoruż biżżejjed. Il-Kummissjoni żburżat l-appoġġ baġitarju tagħha fil-Kirgiżistan fi tliet ħlasijiet parzjali [29], li kull wieħed minnhom kien preċedut minn valutazzjoni tal-progress lejn l-objettivi tal-PFM [30]. Il-Kummissjoni vvalutat li l-progress kien mexa bil-mod, iżda ġġustifikat l-iżburżament ta’ kull wieħed mit-tliet ħlasijiet parzjali prinċipalment għaliex qieset li l-gvern Kirgiż baqa’ impenjat li jagħmel aktar riformi. Ma kien hemm ebda evidenza ċara għal din l-opinjoni. Parti ċentrali tar-raġunament tal-Kummissjoni għad-deċiżjonijiet tagħha ta’ żburżament hija bbażata fuq il-valutazzjoni tagħha tal-impenn tal-pajjiżi sħab għar-riforma pjuttost milli fuq il-progress miksub fil-fatt [31]. 58. Fir-rigward tal-ABS għall-protezzjoni soċjali matul il-perjodu 2007-2009 fit-Taġikistan, il-Kummissjoni ma kinitx iddefiniet limiti ta’ żmien stretti sa meta l-gvern kellu jikkonforma mal-kundizzjonijiet. B’riżultat ta’ dan, il-pajjiż sieħeb ma kellux inċentiv biex ikompli għaddej bir-riformi meħtieġa, u l-implimentazzjoni tar-riformi meħtieġa mill-gvern iddewmet. Madankollu, il-Kummissjoni indirizzat din id-dgħufija fil-programm ta’ appoġġ baġitarju settorjali sussegwenti. ... U MA RABTITUX B’MOD DEĊIŻIV MAL-KUNDIZZJONIJIET IMFASSLA BIEX TIĠI MINIMIZZATA L-KORRUZZJONI 59. Il-korruzzjoni hija problema serja fir-repubbliki tal-Asja Ċentrali. Skont l-Indiċi tal-Perċezzjonijiet tal-Korruzzjoni maħruġa minn Transparency International dawn kollha ġew klassifikati li huma inqas minn 28 minn 100 fl-2011, bil-Kirgiżistan, it-Turkmenistan u l-Uzbekistan fl-aħħar 10 % tal-182 pajjiż mistħarreġ. Minbarra dan, organizzazzjonijiet internazzjonali jirrappurtaw regolarment li l-istrateġiji tal-Kirgiżistan u t-Taġikistan kontra l-korruzzjoni ftit qed jipprogressaw [32]. 60. Tali korruzzjoni pervażiva tista’ taffettwa r-reputazzjoni tal-Kummissjoni u tnaqqas l-effettività tal-programmi ta’ appoġġ. 61. Il-programmi għall-PFM jistgħu jintużaw biex tiġi miġġielda l-korruzzjoni. Il-programmi għall-PFM tat-Taġikistan u tal-Kirgiżistan kien fihom miżuri mmirati li jtejbu l-effiċjenza u t-trasparenza tal-ġestjoni finanzjarja tal-gvern li jistgħu jkunu mistennija li jgħinu fit-tnaqqis tal-korruzzjoni, bħal kontrolli interni, proċeduri ta’ akkwist u awditjar intern fl-amministrazzjoni pubblika, imtejba. 62. Il-Kummissjoni timplimenta l-programmi għall-PFM, għall-kooperazzjoni teknika u għar-riformi tal-ġustizzja, li ċertament għandhom impatt pożittiv fuq il-prevenzjoni tal-korruzzjoni. Madankollu, il-Kummissjoni ma ppruvatx torbot il-programmi tagħha ta’ appoġġ baġitarju direttament ma’ miżuri speċifiċi kontra l-korruzzjoni, pereżempju l-inkriminazzjoni tal-korruzzjoni, miżuri għall-prevenzjoni tal-korruzzjoni u t-tisħiħ tal-obbligu ta’ rendikont tal-istituzzjonijiet pubbliċi. IMPLIMENTAZZJONI U RAPPURTAR 63. Il-paragrafi 64 sa 81 ta’ hawn taħt jeżaminaw tliet aspetti tal-ġestjoni mill-Kummissjoni tal-politika tagħha ta’ għajnuna matul il-perjodu awditjat: sa liema punt u b’liema rapidità l-Kummissjoni rnexxielha timplimenta l-politika tagħha ta’ għajnuna, jekk immodifikatx il-programmi tagħha fid-dawl tal-esperjenza u l-mod li bih hija rrappurtat dwar il-provvediment tagħha ta’ assistenza għall-iżvilupp fl-Asja Ċentrali. L-IMPLIMENTAZZJONI B’MOD ĠENERALI MXIET BIL-MOD IŻDA KIENET VARJABBLI... 64. Fi tmiem l-2012, 50 % tal-impenji kumplessivi ppjanati għall-perjodu 2007-13 taħt l-istrument DCI-Asja kienu ġew ikkuntrattati u 27 % kienu tħallsu (ara t-Tabella 3). TABELLA 3 STRATEĠIJA REĠJONALI GĦALL-ASJA ĊENTRALI 2007–2013. IMPLIMENTAZZJONI TA’ DCI-ASJA MILL- 31.12.2012 – KUNTRATTI U ŻBORŻAMENTI Sors: Kooperazzjoni għall-Iżvilupp bejn l-UE u l-Asja Ċentrali, il-Kummissjoni Ewropea, 2011 u data estratta minn CRIS. Erja | Total tal-allokazzjonijiet 2007-2013 (miljun EUR) | Ammonti kkuntrattati 2007 - 2012 | Ammonti żburżati 2007 - 2012 | Il-Kazakistan | 74 | 60 % | 28 % | Il-Kirgiżistan | 106 | 73 % | 45 % | It-Taġikistan | 128 | 65 % | 32 % | It-Turkmenistan | 53 | 21 % | 13 % | L-Uzbekistan | 71 | 28 % | 9 % | Reġjun | 242 | 42 % | 26 % | Total | 674 | 50 % | 27 % | 65. L-awditu identifka każijiet fejn kien hemm dewmien twil biex il-programmi jinbdew. Pereżempju, fil-kampjun tal-programmi eżaminati fl-Uzbekistan, ittieħdu sentejn, bħala medja, biex il-ftehim ta’ finanzjament jiġi ffirmat u sena biex tinbeda l-implimentazzjoni tal-programm. Proċeduri burokratiċi peżanti fl-amministrazzjonijiet riċevituri, diffikultajiet fis-sejba ta’ attivitajiet xierqa li setgħu jiġu ffinanzjati u proċeduri kumplessi tal-Kummissjoni kkontribwixxew għal dewmien fl-implimentazzjoni tal-istrateġija. Madwar tliet kwarti ta’ dawk li wieġbu l-istħarriġ tal-Kummissjoni għal donaturi tal-għajnuna qalu li r-rekwiżiti proċedurali u legali tal-Kummissjoni kienu kkumplikati wisq. 66. Il-ħeffa tal-implimentazzjoni varjat b’mod sinifikanti fost il-pajjiżi riċevituri. Il-progress mexa partikolarment bil-mod fit-Turkmenistan u l-Uzbekistan. Dan kien fil-parti l-kbira dovut għad-differenzi fil-prijoritajiet u fl-approċċi għall-kooperazzjoni għall-iżvilupp bejn l-UE u dawn il-pajjiżi. Barra minn dan, avvenimenti politiċi importanti, bħall-avvenimenti ta’ Andijan fl-Uzbekistan f’Mejju 2005, ġiegħlu l-attivitajiet ta’ kooperazzjoni għall-iżvilupp jimxu aktar bil-mod matul l-ewwel tliet snin tal-perjodu eżaminat, u kien diffiċli għall-Kummissjoni li tpatti għaż-żmien mitluf. 67. Fil-Kirgiżistan u fit-Taġikistan l-implimentazzjoni mxiet b’aktar ħeffa. Dan jirrifletti t-titjib fil-kooperazzjoni għall-iżvilupp bejn l-UE u ż-żewġ pajjiżi, li huma t-tnejn aderenti għad-Dikjarazzjoni ta’ Pariġi. Matul il-perjodu eżaminat, parti sinifikanti tal-assistenza lil dawn il-pajjiżi sħab ingħatat permezz ta’ appoġġ baġitarju settorjali. Matul il-perjodu 2007 sa 2012, il-Kummissjoni pprovdiet appoġġ baġitarju li ammonta għal EUR 24,4 miljun għat-Taġikistan (22 % tal-għajnuna pprovduta) u EUR 39,4 miljun għall-Kirgiżistan (36 % tal-għajnuna). ... BIL-PROGRAMMI REĠJONALI JONQSU MILLI JIKSBU DIMENSJONI REĠJONALI ĠENWINA 68. Kif stipulat fid-DSR tagħha u f’konformità mal-istrateġija tal-UE, il-Kummissjoni impenjat madwar terz tal-baġit tal-istrateġija għal programmi reġjonali bil-għan li jinkiseb ingranaġġ għall-isforzi politiċi tagħha għall-promozzjoni ta’ kooperazzjoni reġjonali (ara l-paragrafi 19 sa 20). Għalkemm dan kien konsistenti mal-objettivi tal-istrateġija, il-programmi reġjonali ma kisbux id-dimensjoni reġjonali ġenwina kemm f’termini ta’ implimentazzjoni konġunta kif ukoll f’termini ta’ impatt reġjonali previst mill-istrateġija tagħha ta’ żvilupp [33]. 69. It-tmexxija ta’ programmi reġjonali żiedet saff addizzjonali ta’ diffikultà għall-Kummissjoni. Kien jinħtiġilha tikseb ftehim mill-pajjiżi benefiċjarji kollha f’kull stadju tat-tħejjija tal-programm, minkejja li l-livell ta’ impenn politiku għall-programmi reġjonali kien ivarja minn pajjiż għal ieħor u minn programm għal ieħor. 70. Sehem konsiderevoli tal-fondi reġjonali tad-DSR [34] ġie impenjat għal programmi bħal Erasmus u Tempus (36 %) u l-programm ta’ Faċilità ta’ Investiment għall-Asja Ċentrali (29 %). Dawn il-programmi bejn ħafna pajjiżi jirreplikaw prinċipalment attivitajiet simili f’aktar minn pajjiż benefiċjarju wieħed aktar milli jippromwovu kooperazzjoni bejn ir-repubbliki tal-Asja Ċentrali. 71. Il-Programm għall-Ġestjoni tal-Fruntieri fl-Asja Ċentrali (BOMCA) jipprovdi eżempju ta’ parteċipazzjoni li tvarja fost il-pajjiżi riċevituri. Il-BOMCA jiffoka fuq ir-riforma tal-ġestjoni tal-fruntieri. B’impenn totali ta’ EUR 33,7 miljun mill-2003 sal-2014, l-għan strateġiku tiegħu fuq terminu twil huwa l-adozzjoni ta’ standards u prattiki tajba tal-UE fil-qasam tal-ġestjoni integrata tal-fruntieri. Il-BOMCA huwa implimentat mill-Programm ta’ Żvilupp tan-Nazzjonijiet Uniti,li huwa bbażat f’Bishkek b’uffiċċji f’kull waħda mill-ħames repubbliki. 72. Il-Kirgiżistan u t-Taġikistan huma relattivament impenjati għall-parteċipazzjoni fil-BOMCA. Madankollu, wara kważi 10 snin ta’ implimentazzjoni, l-Uzbekistan u t-Turkmenistan ipparteċipaw b’mod selettiv fl-attivitajiet reġjonali ta’ tisħiħ tal-kapaċitajiet, u ma kinux lesti jaqsmu l-esperjenza professjonali tagħhom mal-pajjiżi l-oħra. TAGĦLIM MILL-ESPERJENZA: SUĊĊESSI IŻDA WKOLL OPPORTUNITAJIET MITLUFIN 73. Fl-2010 l-Kummissjoni wettqet analiżi ta’ nofs it-terminu (ara l-paragrafu 21) sabiex tivvaluta jekk il-prijoritajiet u l-modalitajiet ta’ twassil matul l-ewwel programm indikattiv 2007-2010 kinux għadhom xierqa. B’riżultat tal-analiżi ta’ nofs it-terminu l-programm indikattiv 2011-2013 ħa kont ta’ żviluppi ġodda fil-pajjiżi sħab, bħall-iżvilupp gradwali tas-soċjetà ċivili, il-ħtieġa li programmi ta’ assistenza teknika jiġu kkombinati ma’ programmi ta’ appoġġ baġitarju u ta’ riforma istituzzjonali, ir-rekwiżit ta’ appoġġ tal-produzzjoni u l-infrastruttura lokali. 74. Il-programm indikattiv kien jinkludi wkoll xi tipi ġodda ta’ programmi li kienu ġew ittestjati f’reġjuni ġeografiċi oħra, bħall-programm tal-faċilità ta’ investiment [35]. Madankollu, il-Kummissjoni ma ħaditx l-opportunità li tagħti prijorità ogħla għall-promozzjoni ta’ ġemellaġġ u ssekkondjar ta’ persunal bejn l-amministrazzjonijiet tal-UE u dawk tal-Asja Ċentrali, prijorità identifikata fl-istrateġija tal-Kunsill għar-relazzjonijiet bejn l-UE u l-Asja Ċentrali. 75. Il-Kummissjoni għamlet sforzi sinifikanti biex titgħallem mill-esperjenza u biex ittejjeb il-programmi matul il-perjodu eżaminat. L-istabbiltà u l-kontinwità relattivi tal-appoġġ tal-Kummissjoni f’termini ta’ setturi prijoritarji, modalitajiet ta’ twassil u programmi fissru li seta’ jittieħed kont tat-tagħlimiet li ttieħdu. Programmi bilaterali, bħal dak għat-titjib tas-servizzi tas-saħħa tal-ommijiet u tat-tfal fl-Uzbekistan (ara l-Kaxxa 2) u t-tieni varatura tal-Programm ta’ Sħubija u t-Tisħiħ tal-Istituzzjonijiet imtejjeb bit-tagħlimiet li ttieħdu f’fażijiet preċedenti. Il-Programm ta’ Azzjoni kontra d-Drogi fl-Asja Ċentrali (CADAP) ukoll jipprovdi eżempju ta’ programm reġjonali li fih, tagħlimiet li ttieħdu wasslu għal allinjament imtejjeb mal-ħtiġijiet tal-pajjiżi sħab. 76. Min-naħa l-oħra, żewġ rapporti dwar Monitoraġġ Orjentat lejn ir-Riżultati (MOR), li jivvalutaw l-impatt u s-sostenibbiltà tal-programm BOMCA fażi 7, saru disponibbli biss wara li kienet tfasslet il-fażi sussegwenti. 77. Il-programmi ta’ appoġġ baġitarju fil-Kirgiżistan u fit-Taġikistan segwew programmi komparabbli li saru qabel b’appoġġ tas-sigurtà alimentari. Fl-2008, il-Kummissjoni analizzat l-esperjenza ta’ dawn il-programmi li saru qabel u għamlet titjib f’oqsma speċifiċi għas-settur u fl-użu ta’ assistenza teknika biex tappoġġa l-programmi. Madankollu, il-Kummissjoni ma adottatx rakkomandazzjonijiet utli bħal dawn li ġejjin: - li l-programmi jsiru fuq bażi pluriennali, peress li sena waħda hija perjodu qasir ħafna biex tkun tista’ ssir valutazzjoni kumplessiva tal-progress u previżjoni tal-għajnuna. - li l-kundizzjonijiet għar-rilaxx tal-pagamenti jiġu ddefiniti b’mod ċar; - li jkun hemm fokus fuq ftit oqsma ewlenin, b’żewġ jew tliet kundizzjonijiet mifruxa fuq bosta snin. KAXXA 2 UZBEKISTAN It-titjib tas-servizzi tas-saħħa tal-ommijiet u tat-tfal huwa programm li jiffoka fuq l-ilħuq tal-Għan ta’ Żvilupp tal-Millennju (MDG) 4 - It-tnaqqis fl-imwiet fost it-tfal u MDG 5 — It-titjib fis-saħħa tal-ommijiet. Il-programm beda fl-2007 b’baġit ta’ EUR 3,5 miljun u huwa implimentat mill-Fond tan-Nazzjonijiet Uniti għat-Tfal (UNICEF) bil-kooperazzjoni tal-Ministeru tas-Saħħa Uzbeki. Wara valutazzjoni pożittiva tal-programm li saret fl-2010, il-Kummissjoni ddeċidiet tiffinanzja t-tieni fażi tal-programm b’baġit addizzjonali ta’ EUR 7,2 miljun. RAPPURTAR: FUQ ATTIVITÀ AKTAR MILLI FUQ RIŻULTATI 78. Il-Kummissjoni tipproduċi żewġ rapporti annwali ewlenin rilevanti għall-assistenza tagħha għall-iżvilupp. L-ewwel nett, id-Direttur Ġenerali tal-EuropeAid jipproduċi rapport annwali tal-attività dwar l-attivitajiet tad-direttorat ġenerali. It-tieni nett, il-Kummissjoni tippubblika rapport annwali dwar il-politika tal-UE ta’ assistenza għall-iżvilupp u dik esterna u tal-implimentazzjoni tagħhom. Iż-żewġ rapporti fihom kapitolu dwar l-għajnuna għall-iżvilupp lill-Asja Ċentrali. 79. Ir-rapporti annwali tal-attività fihom seba’ indikaturi għall-Asja Ċentrali [36]. Għalkemm huma ta’ rilevanza ġenerali għas-suċċess tal-assistenza għall-iżvilupp mill-UE fl-Asja Ċentrali, dawn l-indikaturi huma differenti minn dawk stabbiliti fid-Dokument dwar l-Istrateġija Reġjonali u l-Programmi Indikattivi; lanqas ma huma marbutin direttament mar-riżultati intenzjonati tal-istrateġija ġdida tal-Kunsill għal sħubija għall-Asja Ċentrali. 80. It-taqsima dwar l-Asja Ċentrali fir-rapport annwali li jsir kull sena dwar il-politiki tal UE ta’ assistenza għall-iżvilupp u dik esterna għandha stil narrativ. Għalkemm fiha xi eżempji, din ftit tipprovdi informazzjoni dwar riżultati li jistgħu jitkejlu tal-attivitajiet tal-UE u dwar l-impatt tagħhom fuq il-popolazzjoni, ma tippreżentax indikaturi rilevanti għall-attivitajiet tal-UE u ma tqabbilx kisbiet ma’ miri. Ir-rapport ġeneralment jevita referenzi għal diffikultajiet u ostakoli għall-implimentazzjoni tal-objettivi tal-UE. 81. Ebda wieħed minn dawn ir-rapporti li ġew prodotti ma jqabbel id-distribuzzjoni tal-infiq mad-distribuzzjoni stipulata fid-DSR (ara l-paragrafu 20) jew ma jipprovdi informazzjoni dwar l-ispejjeż amministrattivi (ara l-paragrafi 45 sa 51). KONKLUŻJONIJIET 82. Il-Kummissjoni u s-SEAE għamlu sforzi serji, f’ċirkustanzi ta’ sfida, biex jippjanaw u jdaħħlu f’effett il-programm ta’ assistenza għall-iżvilupp mill-UE lill-Asja Ċentrali stipulat fid-dokument ta’ strateġija reġjonal ta’ April 2007. L-ippjanar u l-allokazzjoni ta’ assistenza kienu ġeneralment sodisfaċenti. L-implimentazzjoni kienet wisq inqas hekk. 83. Il-Kummissjoni ddiskutiet il-prijoritajiet ma’ pajjiżi sħab u fittxet li tallinja l-pjanijiet tagħha ta’ nfiq mal-prijoritajiet nazzjonali tagħhom. Id-distribuzzjoni ġeografika tal-għajnuna ħadet kont tal-prosperità relattiva. Il-proġetti magħżulin għall-appoġġ mill-UE kollha kkontribwixxew lejn l-ilħuq tal-objettivi wesgħin stipulati fid-dokument ta’ strateġija reġjonali. Madankollu, il-Kummissjoni pprovdiet assistenza lil għadd akbar ta’ setturi milli huwa konsistenti mal-aħjar prattika. 84. Il-Kummissjoni għamlet użu minn varjetà ta’ modalitajiet ta’ twassil fl-implimentazzjoni tal-pjanijiet tagħha. Hija inkludiet għadd kbir ta’ proġetti żgħar, li qiegħed piż amministrattiv akbar fuq id-delegazzjonijiet. Il-ġestjoni tal-programm saret aktar diffiċli wkoll minħabba l-firxa wiesgħa ta’ strumenti finanzjarji involuti u l-linji multipli ta’ rappurtar, li jagħmluha diffiċli biex jiġi stabbilit kemm l-UE nefqet għal kull settur u għal kull pajjiż fl-Asja Ċentrali. Il-Kummissjoni ma ppruvatx tivvaluta l-ispejjeż amministrattivi kumplessivi tal-programm tagħha ta’ assistenza għall-iżvilupp fl-Asja Ċentrali. 85. Il-Kummissjoni setgħet u kien imissha kienet aktar rigoruża fil-ġestjoni tal-programmi tagħha ta’ appoġġ baġitarju fit-Taġikistan u fil-Kirgiżistan u setgħet rabtitha ma’ miżuri kontra l-korruzzjoni. Id-deċiżjonijiet dwar l-iżburżamenti kienu aktar ibbażati fuq l-impenji ta’ pajjiżi sħab li jagħmlu riforma aktar milli fuq il-progress li nkiseb. 86. L-implimentazzjoni b’mod ġenerali mxiet bil-mod, b’xi varjazzjonijiet sinifikanti. Il-programmi reġjonali ma kisbux dimensjoni reġjonali ġenwina; sehem sinifikanti kien jikkonsisti biss minn faċilitajiet bejn ħafna pajjiżi li kienu disponibbli għal kull pajjiż sieħeb individwalment. Il-Kummissjoni stabbilixxiet arranġamenti biex tkun tista’ titgħallem mill-esperjenza u ttejjeb il-programmi tagħha maż-żmien. Dan il-proċess ta riżultati utli, għalkemm f’xi każijiet ma kinux dejjem disponibbli fil-ħin, u f’oħrajn rakkomandazzjonijiet utli ma ġewx aċċettati. Ir-rapporti tagħha ffukaw fuq attività aktar milli fuq riżultati. RAKKOMANDAZZJONIJIET 87. Waqt li tassumi li l-programmi tal-Unjoni Ewropea ta’ assistenza għall-iżvilupp fl-Asja Ċentrali se jkomplu [37], il-Qorti tirrakkomanda li fl-ippjanar u fl-implimentazzjoni ta’ assistenza futura għall-iżvilupp il-Kummissjoni u s-SEAE għandhom jużaw l-esperjenza mill-perjodu 2007-2012. B’mod partikolari, il-Kummissjoni u s-SEAE għandhom: - ifasslu kwalunkwe programm reġjonali futur b’mod li dan ikun probabbli li jikseb dimensjoni reġjonali ġenwina; - jikkonċentraw l-assistenza kollha pprovduta fuq għadd żgħir ta’ setturi; - jistabbilixxu sistema għall-kalkolu u għar-rappurtar dwar l-ispiża amministrattiva kumplessiva involuta fit-twassil tal-assistenza tagħha għall-iżvilupp; - jiddefinixxu u japplikaw kundizzjonijiet robusti u verifikabbli b’mod oġġettiv għal kwalunkwe programm kontinwat ta’ appoġġ baġitarju, b’mod partikolari bl-għoti ta’ attenzjoni suffiċjenti lill-appoġġ għal mekkaniżmi kontra l-korruzzjoni; - itejbu t-tfassil u t-twassil tal-programmi fid-dawl tat-tagħlimiet meħuda u ta’ ċikustanzi li jinbidlu; - jirrappurtaw dwar ir-riżultati u l-impatt b’mod li jippermetti li jsir tqabbil mal-pjanijiet u l-objettivi. Dan ir-Rapport ġie adottat mill-Awla III, immexxija mis-Sur Karel PINXTEN, Membru tal-Qorti tal-Awdituri, fil-Lussemburgu fil-laqgħa tagħha tal- 15 ta’ Ottubru 2013. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Il-Kummissjoni Ewropea, Dokument ta’ Strateġija Reġjonali għal Assistenza lill-Asja Ċentrali għall-perjodu 2007-2013. [2] Adottat mill-Kunsill Ewropew tal-21- 22 ta’ Ġunju 2007 (id-Dokument tal-Kunsill Nru 11177/1/07). Ippubblikat mill-Kunsill f’Ottubru 2007 bħala L-Unjoni Ewropea u l-Asja Ċentrali: Strateġija għal Sħubija Ġdida (ISBN 978-92-824-2244-1). [3] Attwalment hemm fis-seħħ Ftehimiet ta’ Sħubija u Kooperazzjoni (FSK) mal-Kazakistan, il-Kirgiżistan, it-Taġikistan u l-Uzbekistan. Sa tmiem Mejju 2013, l-FSK mat-Turkmenistan kien għadu ma ġiex ratifikat. [4] Eżempji ta’ sfidi reġjonali komuni huma l-kriminalità organizzata, it-traffikar tal-bnedmin, drogi u armamenti, kwistjonijiet ta’ terroriżmu u ta’ nonproliferazzjoni, id-djalogu interkulturali, l-enerġija, it-tniġġis ambjentali, il-ġestjoni tal-ilma, il-migrazzjoni, il-ġestjoni tal-fruntieri u l-infrastruttura tat-trasport. [5] Partikolarment (i) il-governanza tajba, l-istat tad-dritt, id-drittijiet tal-bniedem u d-demokratizzazzjoni; (ii) l-edukazzjoni u t-taħriġ; (iii) l-iżvilupp ekonomiku, il-kummerċ u l-investiment; (iv) it-trasport u l-enerġija; (v) is-sostenibbiltà ambjentali u l-ġestjoni tal-ilma; (vi) it-taqbida kontra t-theddid u l-isfidi komuni; (vii) id-djalogu interkulturali. [6] L-assistenza mill-UE hija implimentata prinċipalment permezz tal-Istrument ta’ Kooperazzjoni għall-Iżvilupp (DCI) (ir-Regolament (KE) Nru 1905/2006 tal-Parlament Ewropew u tal-Kunsill tat- 18 ta’ Diċembru 2006 li jistabbilixxi strument ta’ finanzjament tal-kooperazzjoni għall-iżvilupp (ĠU L 378, 27.12.2006, p. 41)). [7] Fl-2011, l-għadd totali ta’ persunal li jittratta l-assistenza għall-iżvilupp fit-tliet delegazzjonijiet kien 74. [8] Id-Deċiżjoni tal-Kunsill 2012/328/PESK tal- 25 ta’ Ġunju 2012 li taħtar ir-Rappreżentant Speċjali tal-Unjoni Ewropea għall-Asja Ċentrali (ĠU L 165, 26.6.2012, p. 59). [9] Ibbażat fuq l-istatistika tal-Assistenza Uffiċjali għall-Iżvilupp ippubblikata mill-Organizzazzjoni għall-Kooperazzjoni u l-Iżvilupp Ekonomiċi. [10] Ibbażat fuq l-istatistika tal-OECD, fl-2010 u l-2011, it-total tal-medja annwali tal-ODA lill-Kazakistan, it-Turkmenistan u l-Uzbekistan kien ta’ USD 484 miljun, imqabbel mal-medja annwali tal-FDI ta’ USD 11093 miljun fl-istess perjodu u l-PDG (f’parità tal-kapaċità tal-akkwist) ta’ USD 347 biljun kumulattivament għat-tliet pajjiżi, kif irrappurtat mill-BERŻ u mill-World Fact Book rispettivament. [11] Is-SEAE ħa r-responsabbiltajiet minn dak li qabel kien id-Direttorat Ġenerali RELEX tal-Kummissjoni. [12] Il-Kunsill tal-Unjoni Ewropea, konklużjonijiet tal-Kunsill dwar l-Asja Ċentrali, it-3179 laqgħa tal-Kunsill Affarijiet Barranin, il-Lussemburgu, il- 25 ta’ Ġunju 2012 u d-dokument tal-Kunsill Nru 11455/12. [13] Ir-Riżoluzzjoni tal-Parlament Ewropew tal- 15 ta’ Diċembru 2011 dwar l-istat tal-implimentazzjoni tal-Istrateġija tal-UE għall-Asja Ċentrali, Strasburgu, P7_TA(2011)0588. [14] Il-Kunsill stipula l-prijoritajiet li ġejjin:(a)il-governanza tajba, l-istat tad-dritt, id-drittijiet tal-bniedem u d-demokratizzazzjoni;(b)l-edukazzjoni u t-taħriġ;(c)l-iżvilupp ekonomiku, il-kummerċ u l-investiment;(d)it-trasport u l-enerġija;(e)is-sostenibbiltà ambjentali u l-ġestjoni tal-ilma;(f)it-taqbida kontra t-theddid u l-isfidi komuni;(g)id-djalogu interkulturali. [15] Magħżula sabiex ikopru 70 % tal-infiq tal-istrument ta’ kooperazzjoni għall-iżvilupp fil-perjodu 2007-2011 fil-Kirgiżistan u fl-Uzbekistan, u l-programmi ta’ appoġġ baġitarju settorjali fit-Taġikistan. [16] Mill-91 riċevitur tal-istħarriġ, 28 irrispondew. [17] Id-Dikjarazzjoni konġunta tal-Kunsill u tar-rappreżentanti tal-gvernijiet tal-Istati Membri mlaqqgħin fi ħdan il-Kunsill, il-Parlament Ewropew u l-Kummissjoni dwar il-Politika tal-Unjoni Ewropea għall-Iżvilupp, Il-Kunsens Ewropew dwar l-Iżvilupp (ĠU C 46, tal-24.2.2006, p. 1). [18] OECD, Dikjarazzjoni ta’ Pariġi dwar l-Effikaċja tal-Għajnuna, 2005, (http://www.oecd.org/dac/effectiveness/34428351.pdf). [19] Il-Kunsill tal-Unjoni Ewropea, 9558/07, Brussell, il- 15 ta’ Mejju 2007. [20] Il-paragrafu 113 tal-Kunsens Ewropew dwar l-Iżvilupp. [21] Pereżempju, fil-każ tal-programmi tal-għotjiet, il-persunal tal-Kummissjoni, inkluż dak fid-delegazzjonijiet, irid iġesti ċ-ċiklu sħiħ tal-proġett, jiġifieri l-abbozzar u l-ħruġ ta’ sejħiet għal proposti, l-għoti ta’ informazzjoni lill-parteċipanti, it-tfassil u l-iffirmar ta’ kuntratti, il-monitoraġġ u s-sorveljanza tal-implimentazzjoni, il-ġestjoni taċ-ċikli finanzjarji u tal-pagament, l-organizzazzjoni ta’ awditi, evalwazzjonijiet u rappurtar. [22] Dan it-tip ta’ appoġġ jinvolvi l-għoti ta’ feedback dwar il-proposti mressqa mill-benefiċjarji, il-koordinazzjoni tal-attivitajiet tal-proġett fil-pajjiż u r-rappreżentanza bil-parteċipazzjoni f’kumitati, seminars, eċċ. [23] Ara r-Rapport Speċjali Nru 5/2012 tal-Qorti Ewropea tal-Awdituri dwar is-Sistema Komuni ta’ Informazzjoni dwar ir-Relazzjonijiet Esterni (www.eca.europa.eu). [24] Bħall-Kuritur ta’ Trasport Ewropa-Kawkasu-Asja (TRACECA) u t-Trasport Interstatali ta’ Żejt u Gass lejn l-Ewropa (INOGATE). [25] Europa Houses, stabbiliti mill-Kummissjoni, qed jaġixxu bħala uffiċċji ta’ appoġġ tekniku għall-azzjonijiet tal-UE u jżidu l-kuxjenza dwar u l-viżibbiltà tal-politiki tal-UE f’pajjiżi fejn ma hemm ebda delegazzjoni tal-UE. [26] Spejjeż relatati ma’ assistenza teknika assoċjata mal-implimentazzjoni ta’ proġetti speċifiċi f’pajjiżi sħab ma ġewx inklużi f’infiq ta’ appoġġ fil-kalkolu. [27] L-esklużjoni ta’ spejjeż ta’ konsulenza relatati mal-identifikazzjoni ta’ proġetti, monitoraġġ u evalwazzjoni orjentati lejn ir-riżultati mill-kalkolu tirriżulta fi tnaqqis ta’ din iċ-ċifra għal 12,7 %. [28] Ibbażat fuq il-punti dgħajfin u l-punti tajbin identifikati mill-valutazzjoni tal-PEFA (Nefqa Pubblika u Responsabbiltà Finanzjarja). Il-Qafas tal-Kejl tal-Prestazzjoni PEFA-PFM huwa għodda għall-valutazzjoni tas-sistema tal-PFM f’pajjiż bl-użu ta’ 28 indikatur. [29] Ġunju 2008, Diċembru 2010, Lulju 2011. [30] Il-Kummissjoni użat rapporti minn konsulenti esterni bħala input għal dawn il-valutazzjonijiet. [31] Din il-prattika titbiegħed mir-rakkomandazzjoni tal-Qorti fir-Rapport Speċjali Nru 11/2010 "Il-ġestjoni mill-Kummissjoni tas-sostenn baġitarju ġenerali fil-pajjiżi AKP, tal-Amerika Latina u tal-Asja"; Il-Kummissjoni għandha tappoġġa d-deċiżjonijiet ta’ żburżament b’dimostrazzjoni aktar strutturata u formalizzata tal-progress sodisfaċenti matul il-perjodu kkonċernat billi tistabbilixxi b’mod ċar il-kriterji li fuqhom il-progress għandu jiġi vvalutat u billi tispeċifika l-progress li jkun sar u r-raġunijiet għala l-progress seta’ ma kienx skont il-pjan. [32] Rapporti tal-Organizzazzjoni għall-Kooperazzjoni u l-Iżvilupp Ekonomiċi (OECD): Istanbul Anti-Corruption Action Plan, Second Round of Monitoring, Kyrgyz Republic, Progress Report (Pjan ta’ Azzjoni ta’ Istanbul Kontra l-Korruzzjoni, It-Tieni Ċiklu ta’ Monitoraġġ, ir-Repubblika Kirġiża, Rapport ta’ Progress) 24/2/2012 u Istanbul Anti-Corruption Action Plan, Second Round of Monitoring, Tajikistan, Progress Report, (Pjan ta’ Azzjoni ta’ Istanbul Kontra l-Korruzzjoni, It-Tieni Ċiklu ta’ Monitoraġġ, ir-Repubblika Kirġiża, Rapport ta’ Progress) 16/2/2012. [33] Il-Kummissjoni Ewropea, Dokument ta’ Strateġija Reġjonali għal Assistenza lill-Asja Ċentrali għall-perjodu 2007-2013. [34] Id-DSR alloka EUR 242 miljun lill-kooperazzjoni reġjonali. [35] Programmi mibdija aktar kmieni fl-Afrika (2007) u fil-Pajjiżi tal-viċinat (2008). [36] Dawn l-indikaturi huma: (i) Ftehimiet ta’ sħubija u kooperazzjoni: Għadd ta’ FSK ratifikati; (ii) Demokratizzazzjoni/Stat tad-dritt - Għadd ta’ pajjiżi qed iqarrbu lejn elezzjonijiet li jissodisfaw in-normi tal-OSKE u jilħqu l-istandards tal-Kunsill tal-Ewropa / Kummissjoni ta’ Venezja; (iii) Inizjattiva dwar l-edukazzjoni għall-Asja Ċentrali: Għadd ta’ pajjiżi tal-Asja Ċentrali assoċjati mal-proċess ta’ Bologna; (iv) Ambjent/ilma/enerġija: Pajjiżi li qed jadottaw l-istrateġiji nazzjonali dwar it-tibdil fil-klima u l-implimentazzjoni ta’ dawk tal-UE; (v) MDG 1 - Il-perċentwal tal-popolazzjoni tal-Asja Ċentrali taħt il-linja tal-faqar; (vi) MDG 4 - L-imwiet fost it-tfal; (vii) MDG 6 - Il-ġlieda kontra l-HIV / AIDS, il-malarja u mard ieħor. [37] KUMM(2011) 840 finali tas- 7 ta’ Diċembru 2011. -------------------------------------------------- ANNESS I INFORMAZZJONI ĠENERALI DWAR IR-REPUBBLIKI TAL-ASJA ĊENTRALI Sorsi: 1 The World Fact book Central Intelligence Agency, aġġornat 2013. 2 Il-Bank Ewropew għar-Rikostruzzjoni u l-Iżvilupp (BERŻ), Indikaturi ta’ Tranżizzjoni 2012. 3 Bank Dinji 2012, medja annwali bbażata fuq id-data għall-2008, l-2009 u l-2010. 4 Stima tal-Qorti bbażata fuq il-medja tal-iżborżamenti annwali mill-2007 sal-2012 mid-database CRIS (il-programmi reġjonali huma distribwiti b’mod uniformi fost il-pajjiżi sħab). 5 Transparency International, Indiċi tal-Perċezzjonijiet tal-Korruzzjoni, 2012. 6 Freedom house, Nazzjonijiet fi Transitu, 2012. Pajjiż | Il-Kazakistan | Il-Kirgiżistan | It-Taġikistan | It-Turkmenistan | L-Uzbekistan | Sors | Ġenerali Erja (f’000 sq.km) | 2725 | 200 | 143 | 488 | 447 | 1 | Popolazzjoni (f’000, stima Lulju 2013) | 17736 | 5548 | 7910 | 5055 | 28661 | 1 | Tkabbir fil-popolazzjoni (stima Lulju 2013) | 1,20 % | 0,97 % | 1,79 % | 1,15 % | 0,94 % | 1 | Ekonomija PDG (PPP f’biljun USD, stima 2012) | 231,3 | 13,47 | 17,72 | 47,55 | 104,7 | 1 | PDG per capita (PPP f’USD) | 13040 | 2430 | 2240 | 9410 | 3650 | 1 | Tkabbir tal-PDG, 2011 | 7,5 % | 5,7 % | 7,4 % | 14,7 % | 8,3 % | 2 | Assistenza Uffiċjali għall-Iżvilupp (ODA) ODA riċevuta per capita (f’USD) | 18 | 65 | 55 | 7 | 7 | 3 | ODA UE per capita (f’USD) | 1,0 | 5,6 | 4,0 | 1,9 | 0,4 | 4 | Korruzzjoni u riformi istituzzjonali Indiċi tal-Perċezzjonijiet tal-Korruzzjoni (0 l-agħar sa 100 l-aħjar) | 28 | 24 | 22 | 17 | 17 | 5 | Soċjetà Ċivili (1 l-aħjar sa 7 l-agħar) | 6,00 | 4,75 | 6,00 | 7,00 | 7,00 | 6 | Qafas Ġudizzjarju u Indipendenza (1 l-aħjar sa 7 l-agħar) | 6,50 | 6,25 | 6,25 | 7,00 | 7,00 | 6 | Valutazzjoni tad-Demokrazija (1 l-aħjar sa 7 l-agħar) | 6,54 | 6,00 | 6,18 | 6,93 | 6,93 | 6 | -------------------------------------------------- ANNESS II PROGRAMMI EŻAMINATI Sors: Maħżen tad-Data CRIS tal-EuropeAid. Strument | Numru tad-deċiżjoni | Programm | Ammont impenjat (f’elf EUR) | Il-Kirgiżistan DCI -ASIE | 19225 | Support to Economic Diversification in Kyrgyzstan, Agroprocessing (Appoġġ għad-Diversifikazzjoni Ekonomika fil-Kirgiżistan, Agroproċessar) | 1600 | DCI -ASIE | 19222 | Support to Prison Reform in Kyrgyzstan (Appoġġ għar-Riforma tal-Ħabsijiet fil-Kirgiżistan) | 3000 | DCI -ASIE | 19241 | Support to the Kyrgyz Education Sector (Appoġġ għas-Settur tal-Edukazzjoni Kirgiż) | 5500 | DCI -ASIE | 19237 | Sector Policy Support Programme - Social Protection and PFM (Programm ta’ Appoġġ għall-Politika Settorjali - Protezzjoni Soċjali u l-PFM) - il-Kirgiżistan 2007/09 | 9000 | DCI -ASIE | 21363 | Sector Policy Support Programme - Social Protection and PFM (Programm ta’ Appoġġ għall-Politika Settorjali - Protezzjoni Soċjali u l-PFM) - ir-Repubblika Kirgiża 2007-2009 - it-tielet allokazzjoni | 9000 | DCI -ASIE | 20590 | Operationalising good governance for social justicen (Operalizzazzjoni ta’ governanza tajba għall-ġustizzja soċjali) | 3000 | DCI -ASIE | 22484 | Sector Policy Support Programme, Social Sector (Programm ta’ Appoġġ għall-Politika Settorjali, Settur Soċjali) - il-Kirgiżistan 2010 | 13000 | DCI -ASIE | 21058 | Border Management in Central Asia (Ġestjoni tal-Fruntieri fl-Asja Ċentrali) - Fażi 8 (BOMCA 8) | 8000 | DCI -ASIE | 19812 | Central Asia Drug Action Programme (Programm ta’ Azzjoni kontra d-Drogi għall-Asja Ċentrali) Fażi 5 (CADAP 5) | 5000 | DCI -FOOD | 19169 | Sector Policy Support Programme - Social Protection and PFM (Programm ta’ Appoġġ għall-Politika Settorjali - Protezzjoni Soċjali u l-PFM) - il-Kirgiżistan 2007/09 | 9000 | DCI -FOOD | 21863 | Support to the Improvement of a Food Security Information System in the Kyrgyz Republic (Appoġġ għat-Titjib ta’ Sistema tal-Informazzjoni dwar is-Sigurtà Alimentari fir-Repubblika Kirgiża) | 2000 | | | Total | 68100 | It-Taġikistan DCI-ASIE | 21994 | Human Development Support Programme (Programm ta’ Appoġġ għall-Iżvilupp tal-Bniedem) | 26000 | DCI-ASIE | 19236 | Sector Policy Support Programme - Social Protection (Programm ta’ Appoġġ għall-Politika Settorjali - Protezzjoni Soċjali), it-Taġikistan 2007/09 | 9000 | DCI-ASIE | 19667 | Technical Assistance to Support the Social Sector Policy in Tajikistan (Assistenza Teknika għall-Appoġġ tal-Politika tas-Settur Soċjali fit-Taġikistan) | 5000 | DCI-ASIE | 20325 | Public Finance Management Modernisation Project (Proġett għall-Modernizzazzjoni tal-Ġestjoni tal-Finanzi Pubbliċi) | 2000 | DCI-FOOD | 19168 | Food Security Programme (Programm għas-Sigurtà Alimentari) | 9000 | DCI-FOOD | 21365 | Support to the Social Safety Nets – Global Food Facility Programme (Appoġġ għas-Sistemi ta’ Protezzjoni Soċjali - Programm għall-Faċilità Globali tal-Ikel) (it-Taġikistan) | 7750 | | | Total | 58750 | L-Uzbekistan DCI -ASIE | 20509 | Support to Criminal Judicial Reforms in Uzbekistan (Appoġġ għat-Riformi tal-Ġudizzjarju Kriminali fl-Uzbekistan) | 10000 | DCI -ASIE | 22308 | Institution Building & Partnership Programme (Programm ta’ Sħubija u t-Tisħiħ tal-Istituzzjonijiet) | 2200 | DCI -ASIE | 22311 | Strengthening the Bi-cameral Parliamentary System and Networking with Regional Authorities (Tisħiħ tas-Sistema Parlamentari Bikamerali u n-Netwerking mal-Awtoritajiet Reġjonali) | 2000 | DCI -ASIE | 22373 | Improvement of the Mother and Child Health Services in Uzbekistan (Titjib tas-Servizzi tas-Saħħa tal-Ommijiet u tat-tfal fl-Uzbekistan) - Fażi II | 6700 | | | Total | 20900 | -------------------------------------------------- ANNESS III SPEJJEŻ AMMINISTRATTIVI TAL-KUMMISSJONI INTRODUZZJONI 1. Il-Qorti stmat l-ispejjeż amministrattivi mġarrba mill-Kummissjoni fl-iżborżament ta’ għajnuna fl-Asja Ċentrali. 2. Il-Qorti ħadet inkunsiderazzjoni l-elementi ta’ spejjeż li ġejjin: - spejjeż għall-persunal: salarji, benefiċċji u pensjonijiet tal-uffiċjali tal-Kummissjoni, persunal kuntrattwali u persunal lokali li kienu qed jaħdmu fuq l-assistenza għall-iżvilupp lill-Asja Ċentrali kemm fil-kwartieri ġenerali kif ukoll fid-delegazzjonijiet tal-UE; - spejjeż għall-uffiċċji, għat-tagħmir u spejjeż operazzjonali oħra assoċjati ma’ dak il-persunal fil-kwartieri ġenerali u fid-delegazzjonijiet; - infiq ta’ appoġġ relatat mal-assistenza għall-iżvilupp lill-Asja Ċentrali mġarrab mill-Kummissjoni għall-iskopijiet tagħha stess (aktar milli għal dawk tal-pajjiż riċevitur), inkluż xogħol ta’ konsulenza għall-appoġġ tal-identifikazzjoni u l-formulazzjoni ta’ proġetti, monitoraġġ u evalwazzjoni orjentati lejn ir-riżultati kif ukoll spejjeż relatati ma’ Europa Houses [1]. SORSI U METODU TA’ KALKOLU 3. Il-Qorti identifikat l-ispejjeż annwali li ġejjin: SPIŻA AMMINISTRATTIVA STMATA GĦALL-IPPJANAR U L-IMPLIMENTAZZJONI TAL-ASSISTENZA GĦALL-IŻVILUPP MILL-UE LILL-ASJA ĊENTRALI Deskrizzjoni | Elf EUR | Sors / kumment | Spiża amministrattiva fil-kwartieri ġenerali (Spiża attribwita għall-assistenza għall-iżvilupp) | 1786 | Figure for 2011 [1111] | Spiża amministrattiva tad-delegazzjonijiet (Spiża attribwita għall-assistenza għall-iżvilupp) | 6611 | Figure for 2011 [2222] | Subtotal | 8397 | | Infiq ta’ appoġġ Europa HousesIdentifikazzjoni u formulazzjoni ta’ proġettiMonitoraġġ Orjentat lejn ir-RiżultatiEvalwazzjonijiet | 700 560 700 145 | Medji annwali kkalkulati mit-tim tal-awditjar, ibbażati fuq id-data CRIS għal kuntratti mill-2007 (għal ROM 2008-2011) | Subtotal | 2105 | | Total | 10502 | | LIMITAZZJONIJIET 4. Xi nfiq amministrattiv mhuwiex inkluż; l-ispejjeż għall-pensjoni ta’ min iħaddem huma inklużi biss għall-persunal lokali fid-delegazzjonijiet u mhux għall-uffiċjali u l-persunal kuntrattwali. 5. Ma huma inklużi ebda ammonti għall-appoġġ ipprovdut minn unitajiet oħra tal-Kummissjoni (amministrazzjoni, taħriġ, IT, eċċ.) jew mis-SEAE. 6. Iċ-ċifri huma għas-sena 2011. Id-delegazzjonijiet fil-Kazakistan, fil-Kirgiżistan u fit-Taġikistan kienu kompletament operazzjonali matul dik is-sena. Kien hemm Europa Houses kemm fl-Uzbekistan kif ukoll fit-Turkmenistan. [1] Spejjeż relatati ma’ assistenza teknika assoċjata mal-implimentazzjoni ta’ proġetti speċifiċi f’pajjiżi sħab mhumiex inklużi. [1111] Ibbażata fuq l-ispiża standard għall-impjegar ta’ uffiċjali kif użata fir-rapporti finanzjarji leġiżlattivi. L-ispiża standard hija pprovduta mid-Direttorat Ġenerali għall-Baġit tal-Kummissjoni u tinkludi salarji u benefiċċji flimkien mal-ispejjeż għall-uffiċċji u għat-tagħmir. [2222] Għal uffiċjali u aġenti kuntrattwali l-ispiża hija bbażata fuq medja għal dawk stazzjonati fid-delegazzjonijiet. Għal aġenti lokali u spejjeż amministrattivi lokali huma l-ispejjeż reali li reġgħu ġew iċċarġjati mis-SEAE li jintużaw. --------------------------------------------------